text:
Only available in faroese at the moment
Grein 1.
Felagið eitur Víkingaskip. við postadressu: stapavegur 1 , Fo 960 Hov.
Grein 2.
Endamál felagsins er : Við tí fyri eyga at styrkja og varðveita mentanararvin ið víkinga – og høvdingatíðarskeiðið hevur havt fyri Føroyar og føroyingar, er endamál felagsins, at virka fyri at útvega, ella byggja, eitt víkingaskip við tí sum hartil hoyrir, og harafturat eitt hús/neyst at hýsa skipinum í . Víkingaskipið skal verða passaliga stórt, og byggjast samsvarandi við tey skip, ið víkingar nýttu at sigla við um høv.
Strembast skal eftir at savna saman nágreiniligar upplýsingar um hóskandi víkingaskip, og saman við kønum bátasmidum, virka fyri at byggia eitt gott skip, sum kann gerast ein virkin partur i víkingaumhvørvinum í Føroyum, og somuleiðis nýtast ferðavinnuni at frama. Harafturat skal felagið virka fyri, at marknaðarføra skipið i Føroyum og uttanlands
Grein 3.
Felagslimir kunnu gerast einstaklingar, stovnar og feløg. Fyrsta limagjald felagsins er sett til 100 kr. fyri hvørt árið.
Grein 4.
Felagið verður stýrt av nevnd við 3 limum. Nevndin skipar seg sjálv við formanni, skrivara og kassameistara. Gerðabók verður skrivað yvir fundir og týðandi hendingar i felagslívinum. Fyri at binda felagið krevst váttan frá formanni og kassameistara.
Grein 5.
Aðalfundur sum verdur hildin hvørt ár í januar ársfjórðingi, hevur hægsta vald í øllum viðurskiftum felagsins. Boðað verdur til fundar við 8 daga freisti . Lógliga lýstur aðalfundur er altið vidtøkuførur. Lógir kunnu bert broytast á aðalfundi ella á eykaaðalfundi. Árið 2014 er um at vera liðugt, og verður fyrsti regluligi aðalfundur tí hildin i januar ársfjórðingi 2016.
Grein 6.
Ársaðalfundur skal verða hildin við hesi dagsskrá:
- Frágreiðing og orðaskifti um virki felagsins i farna ári.
- Framløga av grannskoðaðum roknskapi.
- Nevndarval, val av 2 tiltakslimum, og grannskodara. Hvørt árið, uppá skift (eftir túri) , fer ein nevdnarlimur frá. Val verdur tí bert av einum nevndarlimi, á hvørjum regl. aðalfundi. Afturval er loyvt.
- Viðgerð av innkomnum uppskotum. Um neyðugt, ella eftir áheitan, kann eitthvørt uppskot/mál avgreiðast við skrivligari atkvøðu.
- Ymiskt.
Roknskaparárið er álmanakkaárið. Fer peningarenslið út um limagjald og smáútreiðslur, verður roknskapur latin roknskapar- ella grannskoðaravirkið at fyrisita.
Grein 7.
Eykaaðalfundur verður, tá ið nevndin ella 1/5 av limunum krevur tað. Verdur felagið tikið av, skal seinasti aðalfundur gera av, hvat skal gerast við felagsins ognir.
Soleiðis samtykt á stovnandi aðalfundi – hildin á Savninum á Mýri – um veturnætur 2014.


c: text/html

text:
Miðnámsrit nr. 14: Ársverkið køvir hugin10. september 2017
Miðnámsrit nummar 14
Ársverkið á miðnámi køvir hugin hjá lærarum í teirra veruliga arbeiði. Tapararnir eru næmingarnir. Kanning hjá Yrkisfelagnum Miðnámi vísir, at meginparturin av kvinnuligu miðnámsskúlalærarunum við børnum í barnagarðs- ella skúlaaldri arbeiða undirtíð.
Nám vil hava fleiri føroyskar grundbøkur á miðnámi. Fyrr í ár var handritakapping, sum skuldi birta upp undir føroyska lærubókaskriving.
Jagstranin eftir próvtølum oyðileggur læring og fakliga dýpd. Tað hava lærarar vitað leingi. Miriam Brems, sum bara fekk 12-tøl á miðnámi, iðrar seg nú um, at hon ikki tók av møguleikanum at læra meira og fáa betri innlit og meiri vitan fyri eitt neyðars 12-tal.
Skulu vit framhaldandi duga fremmandamál í Føroyum? Maria Heradóttir rópar varskó, tí øll fremmandamál uttan eingilskt eru fyri stórari afturgongd í føroysku skúlunum.
Les Miðnámsritið her

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forsíðarss
13. Nov 2008
Lokala Agendafelagið tikið myndir
Lokala Agendafelagið hevur tikið eina røð av myndum av støðum í bygdini og kring hana, sum LAF heldur kundu verið broytt - í øðrum førum, har eitthvørt er væl eydnað! Hygg at myndunum.
12. Nov 2008
Úrslitið av kommunuvalinum í Vestmanna Kommunu
11.11.2008 Listi Atkvøður % Vald
10. Nov 2008
Bryggjan leygarkvøldið 15. november
Kl. 21.00 Spurnarkapping við Marner og Páll Kl. 23.00 Livandi tónleikur við Una Debes og Tróndi Enni Kostnaður 50 kr. Góð tilboð alt kvøldið!
01. Nov 2008
Minningarhald teirra sjólætnu
Minningarhald teirra sjólætnu verður í skúlaauluni Allahalgannadag kl. 15. Inga Poulsen Dam, prestur heldur røðu. Aftaná verður farið út á Minnisvaran við kransi.
31. Okt 2008
Seyðasýning
Leygardagin 8. november kl. 10 verður seyðasýning í húsinum hjá Fjallshaga. Les meira her.
29. Okt 2008
Freya - nýggjur handil í Vestmanna
Leygardagin 25. oktober lat nýggjur handil - Freya - upp í Vestmanna. Talan er um klædnahandil, ið selur klæðir, smykkur og annað tilhoyr til kvinnur. Tað er Tórhild Nielsen, sum hevur latið handilin upp. Í handlinum arbeiða hon og Bjørg Nielsen.
28. Okt 2008
Uppstillingarfundur til Skúlastýrisval
Í kvøld, mikukvøldið 29. oktober, verður uppstillingarfundur og kunning um skúlastýrisvalið í Vestmanna. Fundurin verður í Miðhøllini kl. 19. Umboð fyri fráfarandi Skúlastýri kunnar um arbeiði í Skúlastýrinum Umboð fyri valnevndina kunnar um reglurnar fyri skúlastýrisval Aftaná er ætlanin
28. Okt 2008
Heystlamb upptikið í Hvalvík
Framlýsing av seyði Hósdagin 16. oktober 2008 kom eitt heystlamb á rætt í Miðdalahaga í Hvalvík, sum er upptikið, tí eingin kennist við tað. Heystlambið er svartflekkut, og er markað hálvt frá horni á høgra oyra. Verður heystlambið ikki avheintað áðrenn 8 samdøgur
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð og lag: Steintór Rasmussen
Móð tú ert av degnum og vilt leggja teg,
stór og smá nú eisini munna hvíla seg,
savna nýggjar kreftir, inntil morgun er,
sova søtt og reika runt í dreymaverð.
Munnu mangir dagar ov lítið siga tær,
flýggjar tú í hugaheim, hvussu roynist har,
gongur tú og dagdroymir um tað, tú ikki er,
vilt tú heldur liva í tíni tankaverð.
Tankar eru fríir, men hvussu er við tær,
er tað gott, at onkuntíð tað bert ein dreymur var,
trýrt tú tínum ynskjum og á tína sterku vón,
er tín vakra fyrimynd sum ein hvørvisjón.
Tíni troyttu eygu treingja til ein blund,
eftir tær man bíða enn ein morgunstund,
:/: allir dagar bera bæði ringt og gott,
eisini hetta kvøldið, góða, góða nátt :/:


text:
15. Mai 2018
Skrivliga próvtøkan verður í næstu viku frá og við týsdegnum 22. mai til og við fríggjdagin 25. mai.
07. Mai 2018
Her eru fleiri myndir at síggja frá heimferðini við Norrønu... ...
07. Mai 2018
Merkið veittraði til okkum, tá vit í bussum okkara snaraðu oman á havnarøkið í Hirtshals leygarmorgunin umleið kl. 11.30
07. Mai 2018
Ferðabúnir næmingar og lærarar siga Berlin farvæl.
Møtt varð við Route 66 Original American 50´diner í Berlin til eina búrmáltíð, áðrenn farið var aftur í bussarnar. Steðgað varð við markið, og Fleggaard var sum vant vælumtókt. Byrjað varð við morgunmatarborðið.....
04. Mai 2018
Seinasta tiltak á skrá á Nám X ferðini til Berlin var bowling. Næmingar og lærarar hugnaðu sær saman, og helst varð dúgliga prátað um hendingar og upplivingar teirra saman teir seinastu 6 dagarnar í Berlin,
03. Mai 2018
Niðanfyri síggjast nakrar løtumyndir frá ymsu tiltøkunum, Nám X hópurin hevur havt á leiðini, nú nakrir dagar eru farnir av skránni.
02. Mai 2018
Yvirskriftin hevur alstóran týdning fyri menniskjaættina. Hetta gjørdist okkum greitt, nú Nám X hópurin vitjaði týningarleguna Sachsenhausen týsmorgunin 1. mai.
02. Mai 2018
... og hví er OL leikvøllurin í Berlin so fremri enn aðrir OL leikvallir ...? Jú ... í hvussu er í tilvitsku menniskjunar er hann fremri enn aðrir. Á vøllinum, har Jesse Owens við friðaratsókn treiskaðist Hitler og ynskjum hansara um yvirvøld og yvirmenniskju....


text:
Buenos Aires
Buenos Aires er høvuðsstaður og størsti býur í Argentina. Í Buenos Aires og økinum rundanum búgva 12.741.364 fólk.
Næstan 40 % av fólkinum í Argentina búgva í Buenos Aires ella tætt við býin, sum er ein hin størsti á suðurhálvuni.
Spaniamenn grundaðu Buenos Aires sum havnabý í munnanum á ánni Rio de la Plata í 1536; og fólkið í býnum
verður enn kallað "portenos", ið merkir "havnabýarfólk". Nú er Buenos Aires nýmótans býur við breiðum vegum,
tunlum og dýrum handlum.
Býurin er handilsmiðdepil í Argentina, og meginparturin av útflutningi landsins verður avskipaður haðan.


text:
Morgunmatur og upphiting
ítróttur09-02-2018 - 19:56 - Jóanis Albert Nielsen
Spennandi hálvfinala verður leygardagin kl. 15:00 í KÍ-høllini í Klaksvík, har Dráttur og Mjølnir leika um annað plássið í steypafinaluni.
Byrjað verður við morgunmati og upphiting í Bygdaskúlanum í Miðvági frá kl. 11:00 til 13:00.
Dráttur kvinnurnar spæla í nýggjum blusum í morgin. Vit takka sponsorum okkara: Thorfinn Nielsen, Hiddenfjord, Hdygd, Sandavágs Timburhandil, Bónus, Magn, EUR Express, Sókn og Sport 24.
Vit vóna at síggja nógv Dráttur viðhaldsfólk í KÍ-høllini í morgin. Tey sum hava høvi til tess, verða biðin um at møta í Drátturklæðum.


text:
Byrjan til stóra dagin
Áðrenn tann stóra dagin eru sum oftast mangar avgerðir, ið skulu takast. Tí hava vit gjørt hesa “hjálpitólar-síðu”, ið kann vera við til at hjálpa tykkum at fáa tykkara dreymabrúdleyp. Hættirnir at fyrireika eitt brúdleyp eru sera ymiskir, somuleiðis sum vit menniskju øll eru ymisk. Summi ynskja sær eitt stórt “hollywood” brúdleyp, har onnur ikki seta líka høg krøv til tann stóra dagin. Hóast krøvini og ynskini til tykkara stóra dag eru ymisk, so er altíð gott at vera væl fyrireikaði. Vónandi kann hendan síðan hjálpa tykkum við júst tí.
Síðan verður dagførd so líðandi…
Minnis-Listi
Avgerðin er endiliga tikin og tit eru spent til stóra dagin fyri framman. Men so er spurningurin: Hvar skal ein byrja? Hvussu fyrireikar ein eitt brúdleyp?
Ynskilistin
Tann størsta gávan frá gestunum í veitsluni er sjálvandi hjáveran, men skal ein vera heilt erligur, er tað sjálvandi eisini rættiliga stuttligt at fáa eina góða brúðargávu.
Hvussu nógv kostar okkara brúdleyp?
Áðrenn tit byrja at bjóða inn til brúdleyp, er tað altíð eitt gott hugskot at gera eitt yvirlit yvir allar útreiðslurnar, so tit kunnu síggja, hvussu nógv tykkara brúdleyp kostar, hvar tit møguliga verða noydd ella hava hug at spara, og hvat tit hava hug at raðfesta høgt.
Brúðarveitarar?
Tað kann verða torført at finna fram til allar teir ymisku brúðarveitarinar. Tí hevur Brúðarportalurin samlað saman eitt stórt yvirlit, av øllum teimum bestu føroysku brúðarveitarinum.
Sangir til tykkara brúdleyp
Vit hava her samlað nakrar av teimum mest umtøktu felagssongunum, sum tit kunnu brúka til tykkara brúdleyp. Teir eru bæði á føroyskum, donskum og enskum.
Innbjóðingar,
borðkort & takkarkort
borðkort & takkarkort
Tað eru ymiskar heimasíður har til ber at gera innbjóðingar, borðkort & takkarkort. Hetta er nakað bíligari enn at fáa onnur gera tað fyri tykkum, men krevur so at tit sjálvi brúka tíð uppá at gera tey. Her hava vit funnið fram tvær sera góðar heimasíðir til akkurát hetta. Um tit ikki tíma at gera hetta sjálvi,
so ber til at brúka okkara veitarayvirlit.
Vistaprint
Góðar app’ir til brúdleyp
ØNSKESKYEN
Øll hava ynskir – og nú hevur tú eitt stað at goyma tey. Títt ynskiskýggj fylgir tær allastaðni og ger tað lætt at deila tíni ynski við tínar vinir og familju. Við “ønskeskyen” gloymir tú ikki tey tingini, sum tú gott kundi hugsa tær – og tað er liðugt við at fáa tvær av somu gávunum. “Ønskeskyen” finst sum app til tína telefon/teldil og eisini sum “ønskeskyen.dk” á tínari teldu. “Ønskeskyen er stovnað av PostNord A/S.
www.ønskeskyen.dk
Á Pinterest hevur tú møguleika at gera tær ymiskar “uppslags-talvur”, har tú kanst goyma inspiratiónsmyndir til t.d. brúðarkjóla, brúdleypstema/stíl, brúðarmakeup, brúðarmyndir tit ynskja at taka og nógv, nógv annað. Fæst sum app til telefon/teldil og eisini sum heimasíða á tínari teldu.
www.pinterest.com
Big Day App
Hendan app’in er góð, tí hon er ikki bert ein niðurteljingar-app, men eisini ein app, har til ber at seta ymisk dato inn fyri nær ymiskt skal gerast. App’in inniheldur bæði eitt yvirlit og ein kalendara við lítlum hjørtum á teimum týdningarmiklu døgunum. Hóskar sera væl at brúka saman við okkara “minnis-lista”, sum vit hava sett upp og kann síggjast her.
Big Day Lite – Event
Við hesari app, kanst tú telja niður til tykkara brúdleypsdag. Tú velur eitt heiti og mynd, sum hóskar til, og so er bert eftir at gleða seg og telja niður. Fæst sum app til telefon/teldil.
www.bigdayapp.com
Wedbox
Í gomlum døgum høvdu fólk ofta eingangskamera liggjandi á borðunum til brúdleyp. Men nú er tann tíðin við vánaligum myndum frá brúdleypinum liðug.
App’in “Wedbox” hevur EITT endamál: At gera tað lætt fyri tykkum at fanga góðu minnini frá stóra degnum umframt at fáa stemningin millum gestirnar við.
Lætt og ómakaleyst at fáa myndir og video frá tykkara gestum. Og gestirnir sleppa undan at hava ringa samvitsku um myndirnar, tey ongantíð fingu sent.
App’in fæst bæði til Android og iPhone
Vitja heimasíðuna hjá app’ini her: https://foto-app.dk
Table Plan
Hendan app’in er góð til at gera sær eitt gott yvirlit yvir borðætlanina. Tú kanst gera fleiri borð og sjálvi velja, hvar fólkini skulu sita, hvussu nógvir gestir skulu sita við hvørt borð. Tit kunnu skriva nøvnini inn og velja, hvør situr við hvat borð.
Brúðarportalurin eisini á Facebook
Brúðarportalurin er eisini virkin á Facebook. Tað merkir at tit eisini kunnu finna ymiskt innan Føroyska brúðarheimin har. Somuleiðis koma vit eisini at luta burt vinningar, so tað er ikki at halda seg aftur! Niðanfyri sæst tvey tey seinstu innleggini á Facebook.
Deil hesa síðu


text:
Amerikanska modellin, sum var fyrsti vinnari av kappingini Americas Next Top Model hevur nú lagt mynd av sær sjálvari í troyggju og húgvu, sum Randi Hjelm Debes úr Vági hevur sniðgivið og bundið.
Randi Hjelm Debess stovnaði fyri stuttum ÍVF Faroeknit, eftir at hon í eina tíð hevur bundið troyggjur, húgvur, hálsturrikløð og annað uppá bílegging
Undan jólum fekk Randi úr USA bílegging uppá troyggju og húgvu. -Og tá hon fór at kanna eftir hvør tað var, sum bílegði troyggjuna og húgvuna, tí navnið ljóðaði so kent, gjørdist greitt, at tað var Adrianne Curry, sum var vinnari av fyrsta umfarinum av heimskendu sendirøðini Americas Next Top Model.
Adrianne Curry er ikki hvør sum helst, hon hevur á Facebook 1,3 milliónir fylgjarar og 133 túsind fylgjarar á Instagram.
Og nú í vikuni legði Adrianne Curry hesa myndina út á Instagram og Facebook, har hon er í troyggju og húgvu, sum Randi Hjelm Debess hevur sniðgivið og bundið.


text:
25.5.08
Bobby Sands livir á filmi
Søgan um norðurírsku fólkahetjuna Bobby Sands er gjørd til film, sum longu hevur fingið stóra virðisløn, Camera d'Or, ið verður latin leikstjórum fyri fyrsta filmin. Veggjamálningurin av Bobby Sands sæst í Belfast. Um hornið er skrivstovan hjá Sinn Féin og Gerry Adams (Mynd: Birgir Kruse)
Filmurin Hunger, ið varð sýndur í skránni Un Certain Regard í Cannes, hevur í dag fingið virðislønina Camera d'Or. Hetta er fyrsti filmur hjá londonbúgvanum, ið ber sama navnið sum kendi filmsleikarin, ið doyði í 1980 - Steve McQueen.
Enn eitt filmssøguligt navn, Fassbinder, spøkir, tá vit hyggja eftir leiklutunum í hesum nýggja filmi. Ikki týski leikstjórin, sum doyði í 1982, men 31 ára gamli írski leikarin Michael Fassbender spælir høvuðsleiklutin í filminum Hunger. Tað er sum IRA-maðurin Bobby Sands. Til tess at virka sannførand, svøltaði Fassbender seg í tveir mánaðir.
Veruliga søgan sigur, at eftir at hava svøltað seg í 66 dagar, doyði hin 27 ára gamli írin Bobby Sands í Maze (Long Kesh, H-Block) fongslinum 1981. Hann skrivaði bøkur og yrkti sangir. Kendasta er bókin One Day In My Life, sum veturin 1979 varð skrivað á "toilet paper with a biro refill...hidden inside Sands' own body", sum skrivað stendur á bls. 18 í 2001 útgávuni. Fyrsta útgáva kom í 1983.
Leikstjórin McQueen, sigur um nýggja Bobby Sands-filmin Hunger: "What became apparent was how so many people had been touched by this story and it was quite remarkable how everyone knew where they were when Bobby Sands died during the hunger strike, everyone had some kind of relationship to the events of that time."


text:
Sverri Egholm
15.04.2018 - 21:37
Ítróttur > Ítróttur > Fótbóltur
Mikkjal Thomassen var als ikki nøgdur við dømingina hjá Rúna Gaardbo í dystinum millum Skála og KÍ.
- Hetta er langt úti altso. Hetta er so langt úti, at eg havi ikki orð fyri hesum. Ætla tit at lata hann sleppa avstað við hesum her, rópti KÍ-venjarin inn á vøllin í fyrra hálvleiki.
Orðini høvdu við sær, at Rúni Gaardbo, burturvísti Mikkjali Thomassen, fyrst av útskiftingarbonkinum og síðani av áskoðaraplássinum. Tí mátti KÍ-venjarin av ítróttarøkinum at standa tað, sum var eftir av dystinum.
Dysturin endaði málleysur 0-0, og Skála er sostatt fyrsta liðið, sum í ár hevur megnað at taka stig frá klaksvíkingum.
Síggj hendingina á kvf.fo her


text:
SMS-átak
Ver við í ókeypis átakinum hjá Fólkaheilsuráðnum, ið er við til at stimbra og hjálpa tær, sum hevur gjørt av at gevast við at roykja.
Ein fimtingur av føroyingum roykja
Fólkaheilsuráðið hevur í nøkur ár biðið Gallup spurt umleið 500 tilvildarligar valdar føroyingar, um teir roykja dagliga. Úrslitini vísa, at umleið ein fimtingur av vaksnum føroyingum roykja hvønn dag.
Børnini roykja nærum eins illa og foreldrini
Okkara børn roykja tíverri nærum líka illa sum foreldrini. Deildin fyri Arbeiðs- og Almannaheilsu hevur gjørt kanningar í mong ár - og tær vísa, at út við ein fimtingur av teimum 15 ára gomlu í Føroyum siga seg roykja dagliga.
Ver ein góð fyrimynd
Vit vita ikki, hví so nógvir av okkara tannáringum eru farnir at roykja, men fyrimyndir hava heilt víst týdning - teirra millum eisini vit foreldur.
Fá stuðul, tá tú leggur av
Fólkaheilsuráðið bjóðar tær, sum roykjari, ein øðrvísi hátt at sleppa av við heilsuskaðiliga óvanan. Hetta fer fram soleiðis, at tú fært stimbrandi sms-boð yvir fartelefonina, tá tú hevur gjørt av, at nú skal tað vera! Tú meldar teg til nakrar dagar áðrenn stóra dagin og fært javnan stuttar, hjálpandi boðskapir, sum stuðla tær í at halda fast við tína avgerð. Hátturin hevur verið royndur uttanlands við góðum úrslitum.
Ókeypis átak
Tú kanst melda teg til við at senda eitt sms við tekstinum „gevst" til 1919, og tú fært sms-boð sendandi yvir teir næstu tveir mánaðirnar. Sms-boðini eru ókeypis og tú kanst melda teg til alt árið.


text:
Menningarætlanin Litir í Leiki
Endamálið við verkætlanini er at bjóða eitt skúlatilboð, har ljóðførisog tónleikaundirvísing í víðastu merking eru sameind við vanligu frálæruna í fólkaskúlanum og soleiðis verður dagligur partur av skúladegi næminganna fyrstu skúlaárini.
Verkætlanin er eitt samstarv millum Musikkskúlan og Skúlan á Fløtum. Mentamálaráðið við skiftandi ráðharrum á odda seinastu árini hevur víst ætlanini stóran áhuga og stuðul. Musikkskúlin, fólkaskúladeildin í Mentamálaráðnum og Tórshavnar kommuna hava verið sera jalig mótvegis royndarverkætlanini frá fyrsta degi, og m.a. gjørt tað møguligt at fyrireika ætlanina væl og virðiliga.
Krøvini til fólkaskúlapartin eru tey somu sum til allar aðrar landsins fólkaskúlar, meðan tónleikaparturin er eitt øðrvísi og víðkað tilboð í mun til tað, musikkskúlin í dag bjóðar næmingum sínum. Sambært hesum leistinum fáa næmingarnir musikkundirvísing á ymsan hátt hvønn skúladag, við t.d. bólkaundirvísing, samanspæli, tónleikaástøði, hoyrilæru og einstaklingafrálæru. Eitt eyðkenni við hesi verkætlanini er, at undirvísingin byrjar beinanvegin við øllum frábrigdum, tulkingum og tekniskum førleikum í víðastu merking.
LjóðføriHesi ljóðføri verða bjóðað næmingunum:
Violin
Viola
Sello
Kontrabass
Messingljóðføri
Tvørfloyta
Akkordion/harmonika
Luttøkugjald fyri tónleikapartinTónleikaparturin í skipanini kostar kr. 5.000,- pr. skúlaár (kr. 500 um mán.) og svarar tað á leið til tað, musikkskúlagjaldið er í løtuni, tá tikið verður hædd fyri longdu tónleikaundirvísingartíðini í hesi royndarætlanini. Aðra stess, har hendan verkætlanin verður roynd, liggur næmingagjaldið millum 6.000 og 10.000 kr. pr. ár. Fólkaskúlaparturin er sjálvandi ókeypis sum í øllum øðrum skúlum.
Tónleikaliga virkin hvønn skúladagUmframt sítt vanliga fólkaskúlagreinabýti eru hesi børn sostatt tónleikaliga virkin hvønn skúladag í vikuni. At tey tískil verða betri fyri til tónleikaligan førleika enn onnur børn er eyðsæð. Men bæði í Ungarn, á Szilvay-skúlanum í Helsinki og aðrastaðni, har tónleikur soleiðis er dagligur partur av skúladegnum, hava royndir staðfest, at henda støðuga listarliga ávirkan eisini hevur fremjandi ávirkan á børnini á so manga annan hátt.
Í sínari lýsing av skúlastovninum í Eystur-Helsinki leggur stovnari og leiðari skúlans Géza Szilvay tí afturvendandi dent á, at um enn tað er ein veruleiki, at tónlistarligu úrslit skúlans hava havt kollveltandi týdning fyri tað framkomna strokspælið í Finlandi, so er tað kortini tað alment menniskjaliga, næmingurin sjálvur, sum námsfrøðiliga er í fokus.
Hjá okkum er enn so stutt fráliðið, men longu nú halda vit okkum kunna merkja gagnliga árinið av hesari skúlaroynd á trivnaðin hjá børnunum og á skúlaumhvørvið, tey eru partur av. Hetta er bara ein kensla, vit hava, og tí er tað so gleðiligt, at Fróðskaparsetur Føroya hevur víst okkara skúlaroynd tann ans, at tey fylgja gongdini í hesi.
FólkaskúlakrøvKrøvini til fólkaskúlapartin eru tey somu sum til allar aðrar landsins fólkaskúlar, meðan tónleikaparturin er eitt øðrvísi og víðkað tilboð í mun til tað, musikkskúlin í dag bjóðar næmingum sínum. Sambært hesum leistinum fáa næmingarnir musikkundirvísing á ymsan hátt hvønn skúladag, við t.d. bólkaundirvísing, samanspæli, tónleikaástøði, hoyrilæru og einstaklingafrálæru. Eitt eyðkenni við hesi verkætlanini er, at undirvísingin byrjar beinanvegin við øllum frábrigdum, tulkingum og tekniskum førleikum í víðastu merking.
SíðuvinningarØkt tónleikaundirvísing í fólkaskúlahøpi gevur eisini nógvar síðuvinningar. Gjøgnum tónleik læra børnini:
1: Í ljóðførisfrálæru at mennast motoriskt skjótari og betur enn vanligt.
2:Í ljóðførisfrálæru og hoyrilæru at menna konsentratiónina - og harvið evnini at læra - skjótari og betur enn vanligt.
3: Í samanspæli at lurta eftir hvørjum øðrum, at hoyra og síggja í verki týdningin av at lyfta í flokk og spæla saman. Námsvísindadeildin á Fróðskaparsetrinum hevur víst verkætlanini áhuga, fyri at fylgja gongdini, lesiførleikanum hjá børnunum, sosialu førleikunum, og hvat árin tónleikur annars hevur á næmingarnar. Vónandi eitt áhugavert íkast til framtíðar skúlaframburð her á landi.
Mennandi íkastVerkætlanin er upprunaliga eftir finskum leisti, sum ein ungverji, Géza Szilvay, búsitandi í Helsinki, hevur sett á stovn eftir kenda Kodály-námsháttinum til tess at læra børn at spæla ljóðføri og á tann hátt at fremja menningartilgongd teirra fakliga og sosialt. Royndir aðrastaðni hava víst, at tað at geva børnum høvi til dagligt samband við tónleik ikki bara fremur teirra førleika til tónleikaligt virksemi, men eisini letur upp sál og sinni fyri allari aðrari innlæring og menning, kropsligari eins væl og sálarligari.
Dygd og gleðiPolitiski myndugleikin í Helsinki, haðani vit hava íblásturin, var í byrjan trekur og ivingarsamur, tá brøðurnir Szilvay við slíkum skúlaformi í heimlandi teirra, Ungarn, sum fyrimynd fyri góðum tíggju árum síðan í samstarvi við ein fólkaskúla tóku stig til at fáa í lag sín Itä-Helsingin Musiikiopisto, sum kombineraði skúlastovnurin eitur. Men nú á stóra jubileumshaldi skúlans seinast í novembur mánaði, har vit vóru bodnir gestir, komu vit á tal við slíkar fyrrverandi tortrúnar skúlapolitikarar, sum vissaðu okkum um, at skúlans royndir høvdu sannført teir um, at hesin stovnur sum ein hornasteinur í teirra skúlaheimi hevði uppiborið framhaldandi bestu undirtøku frá tí almenna. Samanumtikið vóru slík dygd, gleði og bjartskygni yvir hesum merkishaldi, at vit komu aftur stimbrað í okkara sannføring um, at hetta okkara samband við finsk-ungarska skúlaheimin er tað umráðandi hjá okkum at varðveita og fara væl um.
Spennandi menningarætlanHjá okkum er øll orsøk til takksemi um tann stuðul og ta undirtøku, sum skúlaroyndin “Litir í Leiki” hevur fingið frá okkara skúlamyndugleikum. Tað er sera umráðandi, at lagdir spírar til framtíðarvøkstur fáa gróðrarlíkindi. Við teimum flokkum, sum hendan menningarætlanin hevur fevnt um, hava vit fingið høvi at gera okkara spennandi royndir og fáa betri og betri tak á arbeiðslagnum. Hesi árini hava ment okkum munandi, soleiðis at vit nú veruliga eru komin inn í tað arbeiðslag og tær skúlahugsjónir, sum hetta menningarátak byggir á. Sum royndarætlan hava gjørdar eygleiðingar og skrásetingar givið íkast til skúlavísindaligar metingar við ávísari tyngd, nú næmingatalið, sum seyrað er gjøgnum skipanina, er farið upp um 100.
Spæla violin á DímunSkúli okkara fatar eisini um Dímun, har lærarar okkara røkja undirvísingina. Døgg og Sproti, skúlanæmingar okkara á Dímun, spæla bæði violin í Litir í Leiki menningarætlanini. Hendan frálæran fer fram umvegis netið og riggar sera væl.
Áhugi uttanlandsFøroyski fólkaskúlin hevur stóran tørv á skipaðum og skrásettum royndarvirksemi. Her er sjøtil settur á eina verkætlan, sum kann koma at hava stóran áhuga og týdning innan føroyska skúlaverkið og sanniliga eisini uttanlands. Á ráðstevni í Helsinki herfyri merktu vit alstóran áhuga fyri nýbyrjaðu frálæruroynd og forvitnisliga samstarvinum okkara millum musikkskúla og fólkaskúla, Litir í Leiki. Áhugavert, at Fróðskaparsetrið, námsfrøðiliga deildin, hava víst hesi menningarætlan serligan ans.
Altjóða samstarvSamstarvið við finska systurskúlan gongur væl. Umboð hiðani vóru í Finlandi fyri kortum á Colourstringshátíðarhaldi og ráðstevnu, har verkætlan okkara fekk rúm fyri umtalu og góðum ynskjum. Vit høvdu sjónfløgu við av undirvísingargongdini í øllum ljóðførum og fingu somuleiðis góð ráð og metingar um, hvussu tey út frá hesum meta støðuna og leiðina fram at verða. Hetta er góð trygd at hava í skjáttuni, nú vit eru væl áleiðis í hesi sera spennandi verkætlan. Vit læra ein hóp av hesum samstarvi, sum eisini fer fram elektroniskt um alnótina, bæði innan- og uttanlands.


text: Helst er tað so, at einki land í heiminum hevur so nógvar miðlar sum vit í Føroyum. Í hesum døgum verður dag fyri dag avdúkað, at flestu av hesum miðlum eru sussimiðlar. Keldurnar, í hesum føri løgreglan, høsnast og kjánkar um einki, ballar orð inn, so vit illa skilja, hvat talsmaðurin sigur í opnu mikrofonina. Hetta var eisini galdandi tá ein bilur við skilaleysari koyring rendi á fleiri barnagarðsbørn. Minnist meg rætt, vissaði heimildarmaðurin okkum um, at einki var galið við bili og koyring. Hesin undarligi óvilji til at siga eksakt frá, og tó vilja lata seg hoyra, smittar og plantar seg víðari út í pressuna. Alt verður ein malan um heitan greyt, har orð ikki eru áljóðandi og einki verður sagt fyri at verða beint fram sannur. Floymurin av tíðindum endar í túnatosi, sum er sogið fyri innihald og upplýsing. Niðurstøðan er at eingin liður í føroyska tíðindafloyminum kemur upp um Ekstrablaðið og BT, um vit samanbera við Danmark. Men har hava tey eisini aðrar miðlar, sum duga at skriva og vinkla. Sum til dømis Jyllands Posten, sum í morgun - úr Danmark - kann geva mær - búsitandi í Føroyum - greiðastu frágreing um gongdina í heimliga málinum, sum øll sussa um. Og tað á ein hátt, sum eg tími at lesa. Skal lesarin kenna seg virdan, skal fjórða statsvaldið í hvussu er duga ein førleika: at skriva, so vit skilja, hvat teksturin snýr seg um.


text:
Býráðsfundur 26. mai 2011
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Klæmint Østerø
Bjarni Kjeld
Arnfinn Langgaard
Karl Rasmussen
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
Ikki møtt :
Hans J. Johannesen
Karl Rasmussen
1.
J. nr. 10/00599– 11/00059
2.
J. nr. 352 – 11/00258
Setan av dagrøktarleiðara fyri Runavíkar kommunu.
-Býráðið hevur á fundi 26/05-2011 einmælt samtykt, at seta Herdis Justesen í starvið.
3.
J. nr. 634 – 11/00251
Viðmerkingar til umsókn, sum er send Fiskimálaráðnum um, at fáa Skálafjørðin góðkendan sum hvalvág. Fiskimálaráðið vísir á, at umbønin eigur at ummælast frá kommununi og síðan verða løgd fyri Fiskimálaráðið til góðkenning.
Tilmæli frá Teknisku deild:
Tekn. deild mælir til at taka eina politiska støðu til málið, áðrenn tekniskar kanningar verða gjørdar um økið er egnað sum hvalvág.
Tilmæli frá Skálanevndini:
Skálanevndin hevur á fundi 12/5-11 viðmælt, at ganga umsóknin á møti, um tekniskar kanningar vísa, at økið er egnað til hvalvág.
-Vinnu- og havnarnevndin mælir til, at taka undir við tilmælinum frá Skálanevndini.
-Býráðið hevur á fundi 26/05-2011 einmælt samtykt, at taka undir við tilmælinum frá Vinnu- og havnarnevndini.
4.
J. nr. 105 – 11/00183
Fíggjarligur stuðul til ítróttarfeløgini í kommununi 2011.
Tilmæli frá Mentanardeildini:
Mælt verður til at útluta stuðulin eftir sama leisti í 2011 sum í 2010. Treytin fyri útgjaldi av stuðlinum er, at umsókn og roknskapur verða latin inn.
-Mentanarnevndinmælir til, at taka undir við tilmælinum frá Mentanardeildini, og at luta stuðulin soleiðis til feløgini ið søkt hava:
NSÍ kr. 122.000
Skála Ítróttarfelag 107.000
Kappróðrarfelagið NSÍ 40.000
Skála Róðrarfelag 20.000
Støkk 55.000
-Býráðið hevur á fundi 26/05-2011 einmælt samtykt, at taka undir við tilmælinum frá Mentanarnevndini.
5.
J. nr. 510 – 11/00313
Broyting av býarplaninum og byggisamtyktini fyri havnaøkið í Oyndarfirði.
Tilmæli frá Tekn. deild:
Tekn. deild mælir til at víðka havnarøkið í Oyndarfirði smb. kort 23/05-2011 soleiðis,
at útfyllingin (skraveraða øki) kann frámatrikulerast.
-Vinnu- og havnarnevndin er á fundi 23/05-2011 kunnað um málið.
-Byggi- og býarskipanarnevndin hevur á fundi 26/05-2011 mælt til at taka undir við tilmælinum frá Tekn. deild.
-Býráðið hevur á fundi 26/05-2011 einmælt samtykt, at taka undir við tilmælinum frá Byggi- og býarskipanarnevndini.
6.
J. nr. 561 – 09/00654
Landsverk sigur í skrivi df. 21/12-2010, at nýggi vegurin oman fyri Rituvík og inn til vegamótið/íbindingina vestan fyri matr. nr. 191, verður landsvegur.
Samstundis fellur verandi landsvegur, frá Æðuvíkarvegnum til skúlan í Rituvík, (Brúnna um Stórá), aftur til kommununa.
-Tekniska nevnd mælir til, at vegurin verður yvirtikin, tá ið LV hevur asfalterað hann.
-Býráðið hevur á fundi 26/05-2011 einmælt samtykt, at taka undir við tilmælinum frá Teknisku nevnd.
7.
J. nr. 561-10/00614
Vegurin yvir á Glyvradal
Tilmæli frá staðarnavnaumboðunum:
Brekkan eystur frá fjósinum hjá Niels Weihe eitur Lónsbrekka. Orðið ‘lón’ merkir millum annað ‘steðgur’. Í hesum týdningi er orðið sera lítið kent, er ikki komið við í orðabókina; men máliskuna: ‘Seyðurin liggur lón’ í týdninginum av, at seyðurin liggur á bóli, verður brúkt. Bløndal (íslendsk orðabók) nevnir orðið í hesum týdningi. Vit halda, at Lónsvegur er tann betri formurin, tí hann er styttri – og fellur tí lættar. Úttalan er við stuttum ø: [løns-].
-Byggi- og býarskipanarnevndin mælir til, at taka undir við tilmælinum.
-Býráðið hevur á fundi 26/05-2011 einmælt samtykt, at taka undir við tilmælinum frá Byggi- og býarskipanarnevndini.
8.
J. nr. 510 – 11/00286
Broyting av byggisamtyktini fyri útrokning av nýtingarstigi í samband við sethúsabygging.
Ummæli frá Teknisku deild:
Í byggisamtyktum eru ásetingar um nýtingastig, fyri at stýra, hvussu tætt bygt økir verða. Í Runavíkar kommunu varð hálvur kjallari roknaður við fram til 2000, og frá 2001 var kjallari ikki roknaður við. Í 2011 var hetta aftur broytt til, at hálvur kjallari skuldu roknast við. Um kjallarin ikki verður roknaður við, ber til at byggja størri hús, og harvið verður økið tættari bygt.
Grundin til, at mælt var til at rokna hálvan kjallara við í 2011 var, at økini fyri stakhús annars vórðu ov tætt bygt. Tá ið kjallarin ikki verður roknaður uppí nýtingarstigið, ber til at byggja so stór hús, at hvør hæddin kann nýtast til íbúð.
-Byggi- og býarskipanarnevndin mælir til, at byggisamtyktin verður broytt soleiðis, at kjallarin ikki verður taldur við, tá ið nýtingarstigið verður útroknað.
-Býráðið hevur á fundi 26/05-2011 einmælt samtykt, at taka undir við tilmælinum frá Byggi- og býarskipanarnevndini.
9.
J. nr. 243 – 11/00314
Bygging av nýggjari fimleikarhøll í heildarveiting – ger av útbjóðingartilfari og byggiskrá.
Tilmæli frá Teknisku deild:
Á fundi 28/04-2011 samtykti býráðið at arbeiða eftir einum leisti, har bjóðað verður út í heildar-veiting, har arbeiðið tó ikki kann byrja fyrr enn projekteringin er komin væl áleiðis.
Áðrenn bjóðast kann út, má byggiskrá og útbjóðingartilfar gerast. Tekn. deild mælir til játta kr. 700.000,- til endamálið.
-Mentanarnevndin mælir til at taka undir við tilmælinum frá Teknisku deild.
-Býráðið hevur á fundi 26/05-2011 einmælt samtykt, at taka undir við tilmælinum frá Mentanarnevndini og Fíggjarnevndini.
10.
J. nr. 102 – 11/00310
Møgulig eykajáttan til keyp av Journalskipan og Sak-modul til Navision roknskaparskipanina.
-Fíggjarnevndin mælir til at játta eina eykajáttanina uppá kr. 245.000 til Journalskipan og sakmodul til roknskaparskipanina..
-Býráðið hevur á fundi 26/05-2011 einmælt samtykt, at at veita eina eykajáttan á kr. 245.000 til keyp av journalskipan og sakmoduli.
11.
J. nr. 331 – 11/00239
Ársroknskapurin hjá Eysturoyar Røktar- og Ellisheimi fyri 2010.
-Fíggjarnevndin mælir til at góðkenna roknskapin.
-Býráðið hevur á fundi 26/05-2011 einmælt samtykt, at taka undir við tilmælinum frá Fíggjarnevndini.v


text:
Føroya Arbeiðsgevarafelag hevur gjørt frágreiðing, ið lýsir yvirskipaða føroyska kappingarføri. Talan er um eina samanberandi greining, ið er gjørd eftir leistinum sum World Economic Forum brúkar til árligu “Global Competitiveness Report”. Vinnumálaráðið gjørdi somu frágreiðing í 2009, og tí ber til at samanbera úrslitini í 2009 við úrslitini í 2017.
Úrslitini av frágreiðingini verða kunngjørd á Vinnudegnum, og eisini fer Føroya Arbeiðsgevarafelag at leggja fram tilmæli um, hvørji átøk kunnu styrkja um føroyska kappingarførið. Anna Eystberg Hofgaard, sum hevur lisið altjóða vinnulívsbúskap, hevur gjørt frágreiðingina og leggur úrslitið fram. Bogi Jacobsen, formaður í Føroya Arbeiðsgevarafelag, greiðir síðan frá sjónarmiðum og tilmælum, sum Føroya Arbeiðsgevarafelag hevur gjørt við støði í úrslitunum av frágreiðingini.


text:
Unglingakapping í Kollafirði 4. mars 2017
Tíverri hevur Mjølnir givið avboð til kappingina í kvinnuunglingum.
Hetta viðførur so, at byrjast kann kl. 13.00 við báðum bólkunum - 3 lið í hvørjum.
Sí broytingarnar í kvinnuunglingum niðanfyri:
Seinasta kappingin hjá unglingum verður fyriskipað í ítróttahøllini í Kollafirði leygardagin 4. mars 2017
Hjá kvinnuunglingum eru 6 lið teknað
Hjá mansunglingum eru 4 lið teknað
Kvinnuunglingar:
Bólkur 2 - byrjar at spæla kl. 13.00
Bólkur 1 - byrjar at spæla kl. 13.00
Støðan í kvinnuunglingum fyri seinastu kappingina:
Seedingin er gjørd út frá hesum, so at nr. 1, 4 og 5 eru í sama bólki og nr. 2, 3, 6 og 7 í sama bólki. KÍF er seedað nr. 6, og Fleyr b er seeda ð nr. 7.
Mansunglingar:
Teknað eru:
SÍ, Fleyr, TB og ÍF
Spælt verður í einum bólki og byrjað verður kl. 13.00.
Her spæla øll lið ímóti hvørjum øðrum.
Stigageving í hesi seinastu kappingni:
Nr. 1 5 stig
Nr. 2 3 stig
Nr. 3 1 stig
Stendur á jøvnum eftir hesa seinastu kappingina er tað úrslitið í hesi seinastu kappingini, ið verður avgerandi fyri endaligu støðuna.
Bronsuheiðursmerki verða handað.
Nr. 1 og 2 leika finalu í Trongisvági 10. - 12. mars 2017.


text:
Okkara kappingarføri tað ringasta í Norðanlondum
Nógv fólk var møtt á Seglloftinum á Tvøroyri í kvøld, har almennur fundur var um avgjaldsøðina hjá sitandi samgongu.
Símun Jóannesarson Hansen vísti í síni framløgu m.a. á eina kanning hjá World Economic Forum frá 2017, sum greitt vísti, at kappingarførið hjá føroysku vinnuni er tað ringasta í Norðanlondum. Á listanum var Svøríki nr 6, Norra nr. 11, Danmark nr. 12 og Føroyar var nr 38. Kanningin sigur at størstu forðingarnar fyri føroyska kappingarførinum í mun til hini Norðanlondini eru politiskur óstabilitetur og eisini landsstýrisins óstabilitur.
Jørgen Niclasen vísti á vinnufíggindaliga politikkin hjá sitandi samgongu. Hann tók dømi um ein persón, sum arbeiðir hjá øðrum. Tá skal viðkomandi rinda alskins gjøld av lønini, so sum gjald til ALS, til Barsilsgrunnin, Samhaldsfasta og kringvarpsgjald. Um viðkomandi velur at stovna sína egnu fyritøku, noyðist hann at rinda dupult av øll. Tá bæði sum arbeiðsgevari og sum arbeiðstakari. Tað er alt annað enn rímuligt, segði Jørgen Niclasen.
Jacob Vestergaard umrøddi skattaálitið, sum fíggjarmálaráðið hevur fingið framleitt. Har eru ørgrinna av eyka skattum, td. eru ætlanir um ognarskatt, borgaraskatt, húsatænastuskatt og sjálvt eyka arvaskatt. Hetta er tað vit kunnu vanta frá landsstýrinum í framtíðini, segði Jacob Vestergaard.
Eftir framløgurnar var lívligt kjak, har øll fundarfólkini vóru samd um, at vit mugu fáa ein stabilari og mundandi meira vinnuvinarligan politikk.


text:
1884-1960
Sofía Petersen varð fødd í Havn 7/9-1884 og gekk í privatskúla hjá Fanzisku Jacobsen. 16 ára gomul fór hon at seyma fyri fólk; í 1908 fór hon niður til Danmarkar at arbeiða, kom heim aftur í 1916 og arbeiddi á skrivstovu eina tíð. Í 1926 fór hon saman við øðrum at reka seymi- og bindistovu í Havn. Hetta helt fram til 1938.
Í 1947 kom bókin Í skýmingini út við sagnum, ævintýrum og skjaldrum. Tað mesta hevur hon helst hoyrt ommu sína úr Koltri. Elinborg Lützen myndprýddi útgávuna.
Sofía Petersen skrivaði eisini søgur í Mína jólabók
Útgávur:
1951 Mavan og Bien í Míni jólabók
1952 Vinkonurnar í Míni jólabók
1953 Soleiðis spældu tey tá í míni jólabók
1954 Jólatrøllini í Míni jólabók
1956 Ein góðgerð í Míni jólabók
1957 Haran í Míni jólabók
1988 Í skýmingini
Umrøða:
Bjørg Matras Í skýmingini. Fyrsta føroyska myndabók! Skúlablaðið 8/1988


text:
27 ára gamli Vagnur Dam, sum er úr Svínáum, men býr í Noregi, fekk heiðursplássið, tá fjúrtan listafólk í dag lótu upp Várframsýningina 2018, sum felagið Føroysk Myndlistafólk, ið varð stovnað í 1981, so trúliga hevur skipað fyri á hvørjum ári síðan 1990.
Talan er um eitt linoprent, ið mátar 289 x 147 cm, hevur kent litblýantar, tussj, oljupastell og akryl, og ber heitið Framtíðin, og korresponderar væl við elsta listamannin, 81 ára gamla Zacharias Heinesen í mótsætta horninum í sama rúmi. Spælandi heitið er kan-din-sky (135 x 150 cm).
Millum etableraðu listafólkini er eisini 31 ára gamla Jana Jónhardsdóttir við fýra verkum, sum í tveimum førum eru prent, og í tveimum førum sproytumálaðum gipsi.
Vónbjørt Vang, sum er rithøvundur og forkvinna í Rithøvundafelag Føroya, setti Várframsýningina í Listaskálanum, har framsýningin sæst til 29. apríl.
Felagið Føroysk Myndlistafólk varð stovnað í Listaskálanum í 1981, og síðan 1990 hava tey skipað fyri sensureraðari várframsýning. Í ár hava Jón Sonni Jensen, Annika Gregoriussen og Randi Samsonsen verið í úrvalsnevndini. Formaður í Myndlistafelagnum er Jóhan Martin Christiansen, Finleif Mortensen er kassameistari og Jón Sonni er skrivari. Eftir at stóra framsýningin hjá Sigrun Gunnarsdóttir Tað stóra í tí smáa varð tikin niður 2. apríl, hava tey trý, Jón Sonni, Annika og Randi, brúkt hesa vikuna at kuratera, tað er at hanga innkomnu og úrvaldu várverkini upp í Listaskálanum.
Frá A til Z eru tey fjúrtan listafólkini í ár eftir fornavni Alda Mohr Eyðunardóttir, Anna Kathrina Højgaard, Astri Luihn, Bjarni Mohr, Bjørg Jacobsen, Dan Helgi í Gong, Jana Jónhardsdóttir, Jóhan Martin Christiansen, Maria Smith, Nicolina Højgaard, Pernille Mejslov, Vagnur Dam, Vígdis Petersen og Zacharias Heinesen. Her sæst Vígdis við hennara níggju verkum til høgru á fyrsta vegginum.
Bjarni Mohr hevur eina svart hvíta fotomynd Loyndarfullu fjøllini (26,7 x 40 cm) á stóra hvíta vegginum við síðuna av tveimum av kendu tekstilverkunum hjá Jóhan Martini Christiansen, sum hvørt mátar 3 x 3 metrar.
Í kafeteriarúminum síggjast tvey verk hjá Nicolinu Højgaard úr zinkprenti, linoprenti, bylgjupappi og tráði í mátunum 50 x 70 cm.
Tey sýna tilsamans 37 várverk í Listaskálanum, frá foto, video og prent til meira siðbundna myndlist, rammulist í bestu fatan, sum er klár at seta á veggin. Einki verk eigur at vera eldri enn tvey ár, so alt er rættuliga nýtt. Tað er einasta treytin, sigur úrvalsnevndin. Her er Astri Luihn (f.1949) við Sexy Planet, sum er lakonisk video á skermi í tríggjar og hálvan minutt, sum er standardlongdin á eini singleplátu.
- Várframsýningin er sensurerað framsýning, tað vil siga, at ein trímanna dómsnevnd av listafólkum, ið verður vald á aðalfundi, tekur kritiska støðu til hvørt einstakt verk, og hevur skyldu til at seta strong krøv til listarligt virði. Nevndarlimirnir verða valdir fyri trý ár, og ein nýggjur limur verður valdur á hvørjum ári. Endamálið er at hækka støðið og geva okkara listafólki stóra avbjóðing. Øll kunnu senda inn verk til dømingar, sigur Felagið Føroysk Myndlistafólk, sum telur um 40 limir úr øllum myndlistaligu yrkisgreinum. Ikki færri enn 52 listafólk høvdu sent verk inn til Várframsýningina, sum sæst til 29. apríl. Opið er týsdag til sunnudag frá kl 13:00 til kl. 16:00. Mánadag er stongt. Og ikki tykkum at siga, Várframsýningin er eitt kærkomið høvið at hittast!


text:
Norðurlandaráðið
Norðurlandaráðið er eitt samstarv millum fólkavaldu tingini í norðurlondum, og harvið ein týdningarmikil brikkur í almenna partinum av norðurlendska samstarvinum. Norðurlandaráðið er ein pendantur til Norðurlendska ráðharraráðið, sum er samstarv millum norðurlendsku stjórnarleiðararnar.
Norðurlandaráðið varð stovnað í 1952 og fevnir um tey fimm norðurlendsku londini Danmark, Finland, Ísland, Noreg og Svøríki, umframt tey trý sjálvstýrandi økini Føroyar, Grønland og Áland. Karmarnir fyri Norðurlandaráðið eru settir í Helsingforssáttmálanum frá 1962. Endamálið hjá ráðnum er at varðveita og menna norðurlendska samstarvið, tá tað kemur til rættarviðurskifti, mentan, samferðslu, umhvørvi, sosial og fíggjarlig viðurskifti.
Norðurlandaráðið handar hvørt ár hesar virðislønir:
- Barna- og Ungdómsbókmentavirðisløn Norðurlandaráðsins
- Bókmentavirðislønina
- Filmvirðislønina
- Tónleikavirðislønina
- Umhvørvisvirðislønina
Virðislønirnar eru áljóðandi 350.000 DKK og verða handaðar í sambandi við árliga fundin hjá ráðnum.


text:
Dagrøktara til ansingarøkið í Sumba
Søkt verður eftir einum dugnaligum dagrøktara til ansingarøkið í Sumba
Skráin til bygdarráðsfundin 14. august 2017.
Hesi mál verða viðgjørd á bygdarráðsfundi, mánadagin tann, 14. august 2017. kl. 15.30.
Sumbiar Kommuna
ÚTBJÓÐINGARSKRIV
Viðvíkjandi dagføring av samkomuhúsinum í Sumba
Sumbiar kommuna bjóðar um- og útbygging av samkomuhúsinum á Sjógøtu 11, 970 Sumba, út sum høvuðsarbeiðstøku.
Kunngerð
Vísandi til § 6, stk. 1, lóg nr. 84 frá 31. mars 1926 fyri Føroyar um landsbúnaðarstevnur verður hervið kunngjørt, at landbúnaðarstevna verður ónsdagin tann 16. august 2017 kl. 14.00 í hølunum hjá Føroya Rætti á Politistøðini á Tvøroyri.
Til viðgerðar verður kæra um avgerð hjá hegnsýnsnevndini fyri Sumbiar Sókn.
Fundarfrásøgn frá bygdaráðsfundinum 29. juni 2017
Fundarfrásøgn frá bygdaráðsfundinum 29. juni er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Hjartastartara/Fyrstuhjálpar skeið
Verður í Sumbiar skúla mánadagin 3. juli 2017, kl. 18:00.
5 pláss eru eftir.
Hevur hetta tín áhuga, send teldupost til Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Á Góðskingarvirkinum hjá Bakkafrost á Glyvrum eru vanliga tvær vaktir til arbeiðis við uml. 300 starvsfólkum. Í sambandi við tillagingar av framleiðsluni á góðskingarvirkinum fara vit í eina tíð at koyra við einari vakt og tí eru 147 starvsfólk søgd úr starvi í dag.
Støðan er íkomin, tí vit í eitt tíðarskeið hava færri ordrar at framleiða. Hetta ger, at tað verður minni arbeiði og at vit tí eru noydd at gera tillagingar í starvsfólkahópinum.
Vit er sera hørm um støðuna og vit vóna, at virksemi er aftur á vanliga støðinum í seinnu hálvu av 2018.


text:
Tórsdagin fingu 19 heilsurøktarar prógv á Heilsuskúla Føroya í Suðuroy
Aftara rað frá vinstru eru tær:
Mirjam H. Johansen, Strendur, Rósa Maria Johannesen, Tórshavn, Sólvá í Válgaravík, Vestmanna, Helga Guttesen, Bøur, Marianne Berg Hammer, Tórshavn, Malfrid M. Lamhauge, Porkeri, Una S. Willumsen, Tórshavn, Irena D. Holm, Vágur, Hanna Mørkøre, Leirvík, Herfríð Niclasen, Norðoyri og Guðrið Hentze, Tórshavn.
Fremra rað frá vinstru eru tær:
Noomi Thomsen, Strendur, Jóna Lyngvej, Tórshavn, Dinna T. Jacobsen, Fuglafjørður, Annika E. Breiðaskarð, Fuglafjørður, Katja G. Vilhelmsen, Hoyvík, Erna. T. Sigurðsson, Klaksvík, Halla Kartinsdóttir, Kvívík og Helena Hammer, Tórshavn.


text:
Umsókn um góðskriving
Góðskrivingar
Setrið kann eftir umsókn og fakligari meting játta at góðskriva skeið og partar av útbúgvingum, sum eru lokin, ella sum ætlanin er at lúka á øðrum universitetum.
Hvat kann verða góðskrivað
-
Longu loknir námspartar av aðrari føroyskari útbúgving á sama stigi kunnu koma í staðin fyri partar av tí setursnámi, sum tann lesandi hevur søkt um upptøku til ella er innskrivaður til.
-
Lesandi, sum longu hava lokið námspartar á øðrum lærustovni kunnu søkja um at fáa teir góðskriva í staðin fyri partur av tí setursnámi, sum tann lesandi hevur søkt um upptøku til ella er innskriv¬aður til.
-
Undangóðkenning í sambandi við lestrarvist : Námspartar/skeið, sum lesandi ætla at taka á aðrari útlend¬skari útbúgving á sama stigi kunnu koma í staðin fyri partar av tí setursnámi, sum tann lesandi hevur søkt um upptøku til ella er innskriv¬aður til. Eitt nú norðurlendsk summarskeið og Nordliks/Nordplus-vistir.
Hvussu nógv kann verða góðskrivað
Lestrarráðið tekur avgerð um allar góðskrivingar eftir tilmæli frá útbúgvingarleiðaran.
-
Í sambandi við lestrarvist í bachelornámum í søgu og samfelagsfrøði, kunnu í mesta lagi 60 ECTS verða góðskrivað.
-
Í hjánámi kunnu 30 ECTS verða góðskrivað.
-
Í masternámi kunnu í mesta lagi 60 ECTS verða góðskrivað, tá bachelornámið er lokið á Setrinum. Annars kunnu masterlesandi fáa 30 ECTS góðskrivað.
-
Har námspartar longu eru loknir á øðrum lærustovni kunnu teir verða góðskrivaðir (yvirførðslu av merit) í tann mun tað samsvarar innihaldsliga og er á sama stigi sum teir partar av útbúgvingini tey søkja um góðskriving til. Útbúgvingarleiðarin metur um í hvørjum einstøkum føri, hvussu nógv kann góðskrivast.
-
Góðskriving verður ikki latið fyri prógv, sum verða mett at vera ov gomul og har innihaldið í náminum er ótíðarhóskandi. Útbúgvingarleiðarin metir um prógvini í hvørjum einstakum føri.
-
Útbúgvingarleiðarin kann í ítøkiligum málum gera tilmæli til lestrarráðið um frávik fyri hvussu nógv kann verða góðskrivað. Í tílíkum førum skal dekanurin góðkenna tilmæli frá útbúgvingarleiðara áðrenn tað verður latið Lestrarráðnum.
Umsókn
Umsóknin skal latast deildarskrivaran á Søgu- og Samfelagsdeildini, sum letur tað til víðari avgreiðslu.
Mannagongdir í.s.v. at fyrireika umsóknir um góðskriving til lestrarráðið
Tann lesandi hevur ábyrgd av, at umsóknir um góðskriving eru fullfíggjaðar og lúka krøv sett í hesum oyðiblaði. Útbúgvingarleiðarin hevur ábyrgdina av, at góðskrivingarmannagongdir verða fylgdar. Vanta upplýsingar vísir lestrarráðið umsóknina aftur til útbúgvingarleiðaran.


text:
Nóg mikið fyri dagin ídag
Lívsdagar okkara kunnu tykjast einsljóðandi. Vegurin, sum liggur frammanfyri okkum tykist at røkka fjórðingar eftir fjórðingar tvørtur um eina flata, ófruktbara oyðimørk við ongum gróðrarbletti í eygsjón. Hvussu skulu vit tá bera okkum at við troyttandi ábyrdarkenslum, táið vit ikki frammanundan kunnu síggja nakra troyst ella ugga undan tyngjandi byrði okkara?
Oliver de Vinck, sum var álvarsliga avlamin frá føðingini, lá hjálparleysur í song síni øll síni 32 ár, uttan at vera førur fyri at hjálpa sær sjálvum. Hvønn tann einasta dag máttu foreldur hansara fáa mat í munn hansara við skeið og skifta blæðu. Og tó megnaðu tey at varðveita eitt hugnaligt heim.
Ein dagin spurdi Kristoffer, bróður Oliver, pápa sin, hvussu tey megnaðu hetta. Hann svaraði, at tey vóru ikki ørkymlaði av teirri røð av morgindøgum, sum lógu frammanfyri teimum. Tey livdu bert ein dag í senn við spurninginum: "Kann eg aftur í dag geva Oliver at eta?" Og svarið var altíð: "Ja, í dag kann eg gera tað".
Jesus lærdi okkum, hvussu vit skuldu handfara vana lívsins: "Stúrið tí ikki fyri deginum í morgin! Dagurin í morgin skal stúra fyri sínum egna. Hvør dagur hevur nóg mikið í plágu síni" (Matt.6,34). Í trúgv og við bøn kunnu vit broyta lívið og tess ofta troyttandi ágang við at leggja ókendu framtíð okkara í náðifullu hendur Hansara, sum lovar, at "sum dagur tín er, skal styrki tín vera"
Umsett úr Our Daily Bread
Mikkjal á Bergi


text:
Spennandi dystur við Løkin hóast tap
TB | 13/04/17
Í dag var fjórðingsfinaluumfar í steypakappingini á skránni og TB/FC Suðuroy/Royn fóru til Runavíkar fyri at dystast ímóti NSÍ við Løkin.
Fyrsti hálvleikur var einamest í hondunum á NSÍ og teir fingu eisini úrslit burturúr trýstinum móti TB/FC Suðuroy/Royn málinum, tí eftir gott og væl eitt korter gjørdist 1-0 til heimaliðið. Málskjúttin hjá Runavíkingum var Einar T. Hansen.
Tað sum restaði av fyrsta hálvleiki var framvegis í hondunum á NSÍ, men meira spurdist ikki burturúr og tá Kári J. á Høvdanum bríkslaði eftir fyrstu 45 minuttunum stóð framvegis 1-0.
Hálvleikurin kom væl við hjá TB/FC Suðuroy/Royn, tí liðið kom væl betur út til tann hálvleikin og tað skuldi bert ganga tríggir minuttir so varð javnað. Poul Ingason kundi stúta bóltin yvir málmannin hjá NSÍ og harvið tryggja status quo við Løkin.
NSÍ svaraði tó lutfalsliga skjótt aftur uppá javnandi málið hjá TB/FC Suðuroy/Royn, vandamiklasti Runavíkingurin frammanfyri málinum, Klæmint Olsen skoraði til 2-1 tíggju minuttir eftir málið hjá Ingasyni.
Eftir 2-1 málið gjørdist NSÍ spælstýrandi aftur, men tað skuldi vísa seg, at TB/FC Suðuroy/Royn als ikki ætlaði at hetta skuldi gerast endastøðin í kappingini um Løgmannssteypinum.
Úrslit spurdist eisini burturúr einum góðum skjótálopið móti NSÍ málinum, tá Jón Krosslá Poulsen kundi javnað við Løkin eftir 89 minuttir. 2-2 og so bendi alt á at neyðugt bleiv við umdyst (2×15 minuttum), men TB/FC Suðuroy/Royn mundi skorað til 2-3 beint áðrenn dómarin bríkslaði av, men bert ein stórbjarging forðaði fyri sigrinum í evstu løtu.
Í byrjanini av umdystinum var Búi Egilsson leysur og kundi havt tryggjað okkum eina dreymabyrjan uppá síðstu 30 minuttirnar, men tíverri eydnaðist ikki at skora. Tá tíggju minuttir av teimum fyrstu 15 vóru farnir, fingu NSÍ triðja málið, sum Andy Benjaminsen gjørdi. TB/FC Suðuroy/Royn gjørdi sítt fyri at fáa enn eitt útjavnandi mál, men tíverri eydnaðist ikki. Av tí at roynt var at fáa útjavnandi málið, so gjørdist talan um ein dyst, ið var sera opin og fleiri støður stóðust burturúr í báðum endum.
Harvið gjørdist NSÍ endastøðin hjá okkum í kappingini um Løgmannssteypið eftir ein sera spennandi dyst, har fleiri enn tey fimm málini væl kundi verði.
Eisini kunnu vit gleðast um, at norski áleyparin, Johan Finnsen Gulliksen (22 ár) nú er klárur aftur og bleiv hann innskiftur móti endanum av vanligu leiktíðini.
Mánadagin, annan páskadag, verður heimadystur í Effodeildini hjá TB/FC Suðuroy/Royn tá Skála kemur á vitjan. Dysturin verður sum vant klokkan 15:00.


text:
Leygardagin fylti Malla Olsen av Toftum 103 ár. Malla er í dag elsta fólk í Føroyum.
Í sambandi við føðingardagin var borgarstjórin í Nes kommunu í dag og heilsaði uppá Malla. Tey bæði fingu eitt gott prát. Malla, sum dugir sera væl at siga frá, var væl uppløgd, og greiddi væl frá henna langa lívi, bæði sum barn og vaksin.
Malla sum býr á sambýlinum Vesturskin á Toftum, var spent eftir at hoyra sendingina “Við Tórði á túri” seinnapartin. Tórður Mikkelsen hevur verið inni á gólvinum við mikrofonini, og verður samrøðan send í dag kl. 17.00.
Nes kommuna ynskir Mallu Olsen hjartaliga til lukku við 103 ára degnum og við heitinum sum elsti føroyingur.
Myndin er frá 100 ára degnum hjá Mallu, tá næmingarnir í Tofta skúla vóru og fagnaðu henni.


text:
Forsíða
Evnisyvirlit
Systirverkætlanir
Wikimedia Foundation hýsir eisini øðrum verkætlanum:
Ein orðabók á fleiri málum
Eitt savn av tekstbókum
Eitt savn av endurgevingum
Eitt savn av opnum greinum/skjølum
Listi yvir djórasløg
Opin tíðindi
Felags miðlasavn
Samskipan av øllum verkætlanunum
Savn við lærutilfari og virksemi
Wikipedia á øðrum málum
Henda Wikipedia er skrivað á føroyskum. Byrjað varð í 2004, og nú inniheldur hon 12,754 greinir. Nógvar aðrar Wikipediur eru. Nakrar av teimum størstu síggjast á listanum niðanfyri.
- Fleiri enn 1.000.000 greinar: English · Svenska · Nederlands · Deutsch · Français · Pycckий · Italiano · Español · Polski · Tiếng Việt ·
- Fleiri enn 400.000 greinar: 日本語 · Português · Català · Norsk (bokmål) · ykpaïHcbka · 中文
- Fleiri enn 250.000 greinar: العربية · Català · Čeština · فارسی · Suomi · Magyar · Bahasa Indonesia · 한국어 · Norsk (bokmål) · ykpaïHcbka
- Fleiri enn 100.000 greinar: Հայերեն · Бълrapckи eзиk · Dansk · Eλλnvιkά · Esperanto · Eesti · Euskara · Galego · עברית · हिन्दी · Hrvatski · Қaзaқшa · Latina · Lietuvių · Minangkabauiska · Bahasa Melayu · Norsk (nynorsk) · Română · Simple English · Slovenčina · Slovenščina · Cpпckи · Türkçe · O'zbek · Volapük


text:
Ekvador
Tjóðveldið Ekvador (upprunaheiti: República del Ecuador) er eitt land í Suðuramerika. Í norðri hevur Ekvador mark við Kolumbia, í vestri við Kyrrahav, og í suðri við Perú. Til Ekvador hoyra eisini Galapagosoyggjar, tær eru 1.000 km úti í Kyrrahavi. Fólkið í Ekvador er nógv blandað, tíggjundaparturin er hvítur, hitt eru mesitzar, blámenn og indiánar. Tó at hvítu eru so lítil partur av fólkinum, sita teir kortini við ræði, og stýrislagið er tað sama sum í hinum londunum í Suðuramerika.
Bruttotjóðarúrdrátturin fyri hvønn íbúgva: 3 300 USA dollarar (17 000 DDK) [1].
Innihaldsyvirlit
[rætta | rætta wikitekst]
Landið eitur eftir miðkringi, sum verður nevndur "ekvador" á fremmandum málum.
Søga[rætta | rætta wikitekst]
Áðrenn spaniólar komu[rætta | rætta wikitekst]
Í árinum 1400 e.Kr. tóku inkarnir landaøkið. Aymaraindiánar vórðu limaðir í stóra inkraríkið, Tawantinsuyo, sum í stórveldstíð síni rakk frá Kili í suðri til Ekvador í norðri. Politiski og samfelagsligi bygnaðurin hjá inkum og aymarum var sera líkur. Aymarar vóru einastu av mongum fólkasløgum, ið inkar tóku, ið varðveittu mál sítt og politiskan bygnað.
Spanska hertøkan[rætta | rætta wikitekst]
Tað, at evropearar funnu Ekvador, bar í sær spanska hertøku og harðan ágang á fólkið har. Í allari hjálandatíðini var ræði kirkjunnar ovurstórt. Kirkjan legði undir seg stór jarðarlendi og eisini indiánska arbeiðsmegi, og hon gekk undan í tøku av jørð. Sløk hundrað ár eftir, at spaniamenn komu til Ekvador, vóru 90 % av indiánska fólkinum deyð. Høvuðsatvoldin var sjúkur, ið evropearar bóru við sær, til dømis meslingar og pokur [2].
Politikkur[rætta | rætta wikitekst]
Politiska støðan[rætta | rætta wikitekst]
Nógv umhvørvisstríðsfólk hava fingið deyðshóttanir og eru álopin av vápnaðum monnum, í nøkrum førum av vápnaðum herliðum. Tíðliga í 2008 bleiv ein bólkur handtikin og ákærdur fyri atsóknir og harðskap móti vápnaðu herliðunum, men øll vórðu seinni latin leys orsakað av vantandi prógvum.
Esther Landetta hevur verið oddakvinna í tveimum bólkum, sum stríðast fyri at verja áirnar Gala, Chiko, Tenguel og ánna Siete í Guayas-landspartinum við at skjalprógva og almannakunngera dálkingina av hesum áum [3]. Landetta er eisini limur av einum kvinnubólki fyri mannarættindi - Women Defenders of the Pachamama Front. Landetta, sum er leiðandi limur av tveimum felagsskapum, sum finnast at óregluligum minuvirksemi, ið hótta heilsuna og vinnumøguleikarnar hjá fólki á staðnum, hevur orsakað av deyðshóttanum verið noydd at goyma seg saman við børnum sínum.
Orsakað av hesum hava myndugleikar á staðnum byrjað kanningar av m.a. dálking, sum námsrakstur hevur havt á áirnar í apríl í 2008. Síðani tá hevur Landetta verið fyri grovum hóttanum og eini deyðshóttan 12. juli í 2008. Hon hevur søkt um almenna verju.
Landafrøði[rætta | rætta wikitekst]
Ekvador er lítið land í Suðuramerika, og landslagið er ógvulig fjølbroytt. Á eini ferð bara 200 km. inni í landinum fert tú úr láglendinum við strondina, har nógv avfall er, upp í kalda hálendið í Andesfjøllum og oman aftur í tropiskar regnskógir eystan fyri fjøllini. Fram við strondini eru mýrar, har vaksa mangrovutrø, sum tola sjógv. Hetta gróðrarlendið gagnar fólkinum væl, úr mangrovutrøunum fæst viður til brenni og byggitilfar, og fiskur, krabbadýr og skeljafiskur, ið liva her, eru týdningarmikil føði hjá fólkinum.
Býir[rætta | rætta wikitekst]
Høvuðsstaðurin eitur Quito, hann er beint undir ekvator (miðkring), men av tí hann stendur so høgt, 2850 m. yvir havinum, kennist veðurlagið rættiliga svalligt. Í býnum møtast nýggja og gamla tíðin. Nógv av húsunum eru elligomul, og vegirnar eru krókutir og smalir, men har koyra bussar, bilar og sporvognar, og tey sum hava ráð hava somu hentleikar sum fólk á okkara leið. Størsta skipahavnin eitur Gayaquil, har verður meginparturin av tí, landið hevur at selja, fermdur.
Galapagosoyggjar[rætta | rætta wikitekst]
Langt úti (umleið 1000 km.) í vesturi í Kyrrahavi eigur Ekvador nakrar oyggjar, sum nevnast Galapagosoyggjar. Har er eitt so óføra stórt skjaldbøkuslag. Tær størstu kunnu viga upp í 500 kg., og summar verða 400 ára gamlar. Ovurhonds stóra skriðdjórið hevur verið illa fyri, tí sjófólk hevur havt hund, rottu og onnur djór við sær á Galapagosoyggjarnar, eystarlaga í Kyrrahavi. Hon er nú alfriðað. UNESCO hevur koyrt Galapagos á listan yvir støð í vanda fyri umhvørvisoyðilegging.
Gosfjøll[rætta | rætta wikitekst]
Í Ekvador eru fýra kendar gosfjallarøðir, sum allar eru partur í Andesfjøllum. Minst tíggju fjøll í hesum røðum goysa enn. Eitt hitt kendasta er Cotopaksifjall, tað er 5897 metrar høgt og er ímillum hægstu gosfjøll í heiminum. Seinast, tað goysti, var í 2010 [4].
Búskapur[rætta | rætta wikitekst]
Ídnaður[rætta | rætta wikitekst]
Nógv olja og gass eru í Ekvador, og næstan helvtin av útflutningsvirðinum er av hesari vinnu.
Landbúnaður[rætta | rætta wikitekst]
Fyrst í 1980-árunum bygdi búskapurin í Ekvador á tríggjar landbúnaðarvørur - kakao, kaffi og bananir. Nú er vinnuvegurin ikki so eintáttaður longur, men enn arbeiðir ein triðingur av fólkinum í landbúnaðinum.
Fiskiskapur[rætta | rætta wikitekst]
Fiskivinna er týðandi vinnuvegur, mest verður veitt av sardinum, rækjum og tunfiski. Rættiliga nýggj útflutningsvøra eru nývaksnar blómur, til dømis nelikar, rósur og statisur, ið verða fluttar út til Evropa og USA. Rækjur eru vorðnar týðandi útflutningsvøra, og stórar rækjualistøðir hava veitt túsundtals fólki arbeiði. Men vansin við alingini er, at hon fer illa við viðbrekna mangrovulendinum.
Panamahattur[rætta | rætta wikitekst]
Kendi panamahatturin hevur ongantíð verið gjørdur í Panama. Hann er úr Ekvador, men var í fyrstuni gjørdur sum søluvøra til Panama, av tí er navnið komið. Tríggjar mánaðir varir tað at gera ein fyrsta floks hatt [5].
Fólkið[rætta | rætta wikitekst]
Fólkið kann býtast í tríggjar høvuðsflokkar - upprunaliga indiánska fólkið, efitkomarar hjá evropeiskum niðursetufólki og fólk av ymiskum uppruna (mestizar). Í seinni árunum hava teir lagt vegir um Suður- og Norðuramerika, og fleiri av hesum vegunum ganga um Ekvador. Annars er tað líka vanligt ella vanligari, at fólk í Ekvador ferðast við flogfari enn við bili ella toki.
Upprunafólkið[rætta | rætta wikitekst]
Upprunafólkið í Ekvador er indiánar. Nú eru fjarskotnir og fáir ættflokkar eftir, sum liva eins og fedrar teirra gjørdu.
Á skógunum á eystursíðuni á Andesfjøllunum livir eitt indiánafólk, sum kallast jivaroindiánar. Teir hava verið grummir av skapi, og hini indiánafólkini hava ræðst teir. Sum vápn brúktu teir blásirør og nálir við eitrandi oddi. Høvdini av teimum, teir drupu, turkaðu teir og viðgjørdu, so tey vóru sum stór dukkuhøvd, teyggjaðu tey so upp undir beltið sum sjónligt prógv um, hvat dugur var í manninum [6].
Í býnum Otavalo, høgt uppi í Andesfjøllum, býr tað indiánska fólkið, ið er eina best fyri í Suðuramerika. Otavaloar veva teppi, regnkápur, nevndar ponchoir, máttur og mangt annað, sum teir selja ferðafólki og flyta út til alt Evropa, USA og Suðuramerika. Eftirspuringurin eftir hesum vovnu vørum er so mikil, at nú verður nógv hópvirkað, og teir nýta tilgjørdan tráð, tilgjørt litevni og maskinvevar. Inntøkurnar hava við sær, at otavaloindiánarnir kunnu verja mentan sína og liva, sum teir hava gjørt leingi. Ferðafólki dámar so væl marknaðin í Otavalo, at hann nú er á øllum fimm torgunum í miðbýnum [7].
Átrúnaður[rætta | rætta wikitekst]
Ekvador er eitt katólskt land, men hevur ikki altíð verið tað [8]. Hóast Ekvador er katólskt land, eru gamlir átrúnaðarsiðir ikki heilt gloymdir.
Keldur[rætta | rætta wikitekst]
- ↑ http://snl.no/Ecuador/n%C3%A6ringsliv
- ↑ http://www.centerforabetterlife.com/eng/magazine/article_detail.lasso?id=100
- ↑ http://www.amnesty.org/en/library/asset/AMR28/002/2008/en/47763cbe-a1b0-11dd-aa42-d973b735d92e/amr280022008eng.pdf
- ↑ http://aktuelt.dev.mashema.com/grein/eldgos_i_ekvador_og_guatemala
- ↑ http://hubpages.com/hub/Panama-Hats
- ↑ http://www.head-hunter.com/jivaro.html
- ↑ http://gosouthamerica.about.com/cs/southamerica/a/EcuOtavalo.htm
- ↑ http://www.sim.org/index.php/country/EC


text:
Uni, fitti og skilagóði sjónvarpsverturin, spyr Poul, sum seinastu tvey árini er vorðin serkønur i flogferðum: ”eitt er hvat Føroyar útflyta, hvat fara vit at innflyta úr Turkalandi”.
Tíðuliga sperdur av spurninginum stamar fremsti vinur Erdogans í Føroyum okkurt um.... ” so undarligt... teknikkur og, og, og, og hattahar køksútgerð.... sum vit hava keypt”.
Og vit, sum væntaðu, at vit nú fóru at hoyra veruliga orsøkina til kærleika samgongunnar til valdsharran, sum eirindarleyst skamferð sítt egna fólk, sita sum kánus.
Heldur ikki fingu vit at vita, um ætlanin kanska er at søkja sær ráðgeving um mannrættindi frá Erdogan, ella frætta hvussu best er at fara við fakfeløgum. Ella um tað kanska er eftir ráðum hansara, at samgongan hevur broytt starvsfólka- og setanarpolitik. Hetta við ikki at seta best egnaðu og fremst innstillaðu í starv, men heldur seta vinir og kenningar í størv, sum ikki eru lýst leys hjá øllum at søkja.
Men hvat, vit fáa kanska svarið, um tað eydnast rættvísunnar samgongu at opna fyri enn størri handli við Kina. Har sita fangar í milliónatali, flestu fongslaðir fyri teirra kristnu trúgv. Sita svøltandi handan fangamúrar og framleiða vørur, sum samgongan so kann bjóða føringum fyri ein bíligan pening. Trælahaldsvørur úr enn einum landi, har mannarættindi eru til fótatraðk og mannalív onki verða vird.
Miðflokkurin á Løgtingi


text:
- Tíðindi, mentan og ítróttur
Landsverk mælir frá allari óneyðugari koyring
Norðanfyri og vestanfyri er mesti vindurin. Tíðliga í morgun regnaði, men nú verður kaldari, - niður móti frostmarkinum, og vit fáa kavasletting ella kava.
Tað er nakað av krapu og hálku í norðara og vestara parti av landinum.
Árni Jacobsen, økisleiðari hjá Landsverk, greiddi í tíðindunum klokkan 07 frá, at tað ikki er koyrandi eftir Oyndarfjarðar- og Gjáarvegnum.
Á Vestmannavegnum er nakað av jarðroki, segði hann. Blandingin av vindi og hálku ger, at koyrilíkindini ikki eru tey bestu í morgun.
Landsverk mælir frá allari óneyðugari koyring, tí tað er rættiliga nógvur vindur - frá 30-50 metrar um sekundi við hørðum hvirlum, segði Árni Jacobsen við tíðindini í morgun.
Avlýsingar klokkan 07:
Strandferðslan hevur fleiri avlýsingar.
Allar leiðirnar hjá Bygdaleiðum í morgun eru avlýstar.
Og strandfaraskipið, Smyril, fór ikki av Krambatanga í morgun klokkan seks, og siglur sostatt heldur ikki túrin av Havnini klokkan 8.30.
Tú kanst fáa nærri upplýsingar um ferðaæltanir í dag á heimasíðuni ssl.fo.
Sunda kommuna boðar eisini frá á heimasíðu síni, at eingin skúlagongd verður í skúlunum, og eingin dagstovnur er opin í Sunda Kommunu í dag.
Og í Havn koyra bussleið 4 og 5 ikki fyribils.
Kunngerðir klokkan 07:
Fyri veður er eingin skúlagongd í dag.
Skúlin í MIðvági og skúlin á Giljanesi
Vegna vánalig veðurlíkindi er skúlagongdin avlýst í dag.
Skúlin við Streymin
Frá Miðnámi á Kambsdali
Skúlagongdin í dag er avlýst
Miðnám á Kambsdali
Barnagarðurin og frítíðarskúlin á Eiði eru stongdir í dag fyri veður.
Kunngerðir verða dagførdar allan dagin og kunnu síggjast her.
Sí eisini


text:
- Tíðindi, mentan og ítróttur
Kringvarpið stroymir hondbólt
Í kvøld skulu tríggjar hálvfinalur í hondbólti spælast.
Kringvarpið stroymir báðar hálvfinalurnar í høllini í Hoyvík.
Klokkan 18.30 er kvinnudystur millum H71 og Kyndil, dysturin sæst her
Klokkan 20.00 spæla menninir hjá H71 og Neistanum, dysturin sæst her
Hálvfinalur í kvøld
Samandráttir frá øllum trimum hálvfinalunum vera at síggja í Degi og viku í annaðkvøld.
Í morgin klokkan 20.00 spæla Kyndil og VÍF í høllini á Hálsi í Havn.
Sí eisini


text:
Orð: F.M. Franzén / Nordahl Rolfsen
Lag 1: J.J. Rosseau
Lag 2: B. Cramer
Týtt: Heri Tróndheim
1. Mildi Jesus, tú sum segði:
«Lat tey smáu koma her!»
Hendurnar tú á tey legði,
enn vælsignar teirra ferð,
sjálvur vart í Harrans tempul,
borin móðurarmi á.
Lær meg tær at fylgja eftir,
ganga tíni gøtu á!
2. Tú til dópin lætst meg bera,
meðan eg so lítil var.
Einki kann mær skaða gera,
tekur tú í hond á mær.
Hjálp, at tíðliga eg kann læra
her at lýða tíni orð,
so eg kann við mínum kæru
boyggja knø við altarborð!
3. Tá eg út í heimin fari,
aldri eina gangi eg.
Ver tú hjá mær, Harri kæri,
leið meg á tí rætta veg.
Lat mítt lív til gleði vera
fyri faðir, móður við,
so vit saman kunnu bera
lov og tøkk við tína lið!


text:
1952
Innihaldsyvirlit
Hendingar[rætta | rætta wikitekst]
- Tíðindablaðið Fróðskaparrit verður útgivið fyrstu ferð.
List[rætta | rætta wikitekst]
Bókmentir[rætta | rætta wikitekst]
Invisible Man hjá Ralph Ellison.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 25. januar - Malan Marnersdóttir er professari í bókmentafrøði (dr.phil).
- 20. apríl - Finnur Helmsdal
Andlát[rætta | rætta wikitekst]
- 23. august - Niclas Johannes Djurhuus, lærari og politikari (f. 1865).


text:
- Tíðindi, mentan og ítróttur
Hotellið á Oknarvegnum letur upp í 2020
Tað boðar Smyril Line samtakið frá í tíðindaskrivi fyrrapartin. Samtakið eigur frammanundan Hotel Hafnia í Havn og Hotel Skálavík.
Smyril Line hevur arbeitt við hesi ætlan í fleiri ár, men nú er avtala gjørd við byggifelagið Articon um at byggja nýggja hotellið.
Eftir ætlan fer arbeiðið ígongd í august, men byggingin er treytað av, at felagið fær endaligt byggiloyvi.
-Trot á gistingarmøguleikum forðar fyri víðari menningini av ferðavinnuni í Føroyum. Skal ferðavinnan framhaldandi vaksa, er neyðugt at útboðið av gistingarmøguleikum verður størri og fjølbroyttari, sigur Smyril Line samtakið í tíðindaskrivi.
Sí eisini


text:
Orð: Petur Jacob Sigvardsen
Lag (5. mars 2007): Knút Olsen
Viðmerking: Yrktur í 1960-árunum og broyttur í 2007.
Eg, Jesupápi, takki tær,
at tú av náði hjálpti mær,
so signing tín mær fall í lut,
og faðir mín var himna Gud.
Tú byrjaði títt góða verk
í mær, so grundin gjørdist sterk;
hon vikast ei, men trygt man stá,
tá lívsins ódnir herja á.
Hon stendur stinn um summarstund,
um glopraregn vil mata grund.
Ei vikast hon, nei, tað er vist,
tí kletturin er Jesus Krist.
Gud, hjálp tí mær at liva svá,
at hús mítt stendur kletti á,
tá veit eg væl, tað stendur trygt,
tí tað á Jesus Krist er bygt.
Og lyftið, Gud, sum eg gav tær,
hjálp, at tað búnast má í mær
og bera frukt og búgvið fræ
mín lívsins síðsta heystardag.


text:
Vit bjóða ríðitúrar, ríðiferiu, ríðiskeið, ríðilegur fyri børn og ríðing fyri persónum við menningar- og/ella rørðslutarn.
8/2-2018
Ríðiferia hjá Berg Hestum í 2018
Í summar verður skipað fyri 6 dagar langa ríðiferiu. Sí meira undir donsku ella ensku síðuni hjá okkum ella trýst á grøna knøttin niðanfyri fyri at koma beinleiðis inn á donsku síðuna hjá okkum um ríðiferiuna.
Ríðiferia, summar 2018
11/1-17
Berg Hesta Cup 16/17
Aftur í ár skipar Berg Hestar fyri Berg Hesta Cup.
Ung 17 ár og yngri kappast í Fet-Trav-Tølt.
Byrjað verður kl 11.00
Vaksin 18 ár og eldri kappast í Fet-Trav-Tølt og ØL Tølt
Byrjað verður kl 14.
Tað verður hildið í høllini hjá Berg Hestum, Leygardagin 21/01-2017
Kostnaður 50,- fyri hvønn luttakara.
Øll ið vilja luttaka skula melda til hjá Jacklin á tlf 226211 - eisini ber til at smsa.
Tilmeldingarfreist innan 19/1 kl. 20
Við vón um góða undirtøku, og at vit fáa eina góða og hugnaliga løtu saman við okkara íslandsrossum J
Við ítróttarkvøðu Berg Hestar
4. mai 2016
Ríðilegu í summar? - Enn eru nøkur pláss
Enn eru nøkur pláss til ríðilegu í summar 2016
Lega 2 frá 4-6 juli børn í aldri 8-10 ár prísur 2000,-
Lega 3 frá 11-14 juli børn í aldri 11-12 ár prísur 2750,-
Lega 4 frá 18-21 juli børn í aldri 11-12 ár prásur 2750,-
Skriva okkum ein mail um hetta hevur tykkara áhuga berghestar@olivant.fo
ella
Ring til Jacklin á tlf 226211
24. desember 2015
So er klárt at melda til til Berg Hesta Cup 2015
Sunnudagin 27. desember kl 11.
Upp til 17 ár: Kappast verður í Fet, trav, tølt.
Kl. 14
Tey vaksnu 18 ár og eldri byrja kl 14.
Kappast verður í Fet, trav, tølt og Øltølt.
Melda til á Facebook ella á Tlf 226211 áðrenn 26. des kl. 18
Vit gleða okkum at síggja tykkum
Blíðar heilsur
Vit á Berg Hestum


text:
Dagmar Beder FO
Eg eiti Dagmar Beder. Eg havi fingist við nógv ymiskt handaligt síðan eg var smágenta. Serliga havi eg seymað og bundið nógv. Eisini havi eg hekla nakað, og eitt tíðarskeið fekst eg nógv við myndlist.
Eg gekk eitt tíðarskeið á hondarbeiðsskúla, har eg lærdi nógvar grundleggjandi teknikkir.
Eg eri útbúgvin námsfrøðingur, og havi eg brúkt míni handaligu evnir í arbeiðinum. Eg havi arbeitt í 8 á í barnagarði og 15 ár á vardum verkstaðið, har tað handaliga virksemi fylti nærum alt. Nú starvist eg sum lærari á serbreytini á Glasi, https://www.glasir.fo/breytirnar/serbreyt/ har eg havi ábyrgdina av seyming o.ø. handaligum arbeiðið.
Í míni frítíð siti eg altíð við stokkum tá ein løta er til tess, og at seyma dámar mær sera væl.
Eg havi undirvíst á øllum Bindifestivalunum higartil, har eg havi roynt ymiskt. Í ár fari eg at royna meg við Entrelac.


text:
Ung fólk
Firouz Gaini, ph.d., lektari í antropologi og samfelagsvísindum
Verkætlanin er eitt granskingarsamstarv, sum byrjaði í 2010. Tilfarið er savnað í stórari spurnakanning í fólkaskúlum í Føroyum og Íslandi. Kanningin hyggur serliga at heilsu, frítíð og trivnaði hjá ungdómi í 15-16 ára aldri. Føroyska spurnakanningin fór fram í 9. flokkum kring alt landið á vári 2012. Úrslitini verða almannakunngjørd á seminari í Havn í oktober 2012. Granskingarleiðarar eru Firouz Gaini (Námsvísinda-deildin) og Jón Sigfússon (Rannsóknir & Greining, Háskúlin í Reykjavík). Endamálið er at geva eina neyva granskingargrundaða støðumynd av almennu livikorum ungdómsins, sum lokalir myndugleikar og lands¬myndug¬leikar kunna brúka beinanvegin. Í Íslandi hava tey í mong ár gjørt sonevndu “Ungt fólk” spurna-kanningar, sum skúlar og kommunur brúka sum grundarlag fyri at skipa ein betri politikk fyri skúla og ungdóm.


text:
Vælkomin í Listasavn Føroya
Listasavnið heldur til í einum húsum, sum vórðu vígd í 1993 eftir tekningum hjá Niels Frithiof Truelsen (DK) og Palla Gregoriussen (FO). Almennir og privatir grunnar og gávur fíggjaðu byggingina.*
Bygningurin minnir um neyst við sínum mongu skjøldrum, sum eru svartbeisaðir, meðan inni hevur bygningurin dám av einføldum sakligum stíli og gólvið er lagt við træbukkum, sum er eyðkent fyri Truelsen.
Til vinstru eru tey nýggju framsýningarhølini á savninum og úr forhøllini er eisini atgongd til eitt eldri framsýningarhøli við ervaljósi frá 1970, sum Listafelag Føroya tók stig til at byggja við Gregoriussen sum arkitekti.
Savnið eigur umleið 2.600 verk, og tey eru fyri tað mesta føroysk. Listasavnið er grundað á tey verk, sum Listafelag Føroya og Føroya Landsstýri hava savnað frá 1940-árunum og fram.
Í 1989 varð sjálvsognarstovnurin Listasavn Føroya stovnaður.
* Føroya Landsstýri Tórshavnar Kommuna Listafelag Føroya Fossbankin Bókhandlarin Hans og frú Kate Niclasen Dronning Margrethe og Prins Henriks Fond Augustinus Fonden Beckett-Fonden Knud Højgaards Fond Velux Fonden
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Gandakendar løtur við grafikki/
Tá listaframsýningin Grafisk Sambond læt upp í Norðurlandahúsinum leygardagin 24.oktober klokkan 15, var tað hámarkið í einari drúgvari tilgongd, sum hevur vart í fleiri ár og sum hevur fevnt um fleiri framsýningar. Nú eru listaverkini vend heimaftur til útgangsstøði, til Havnar, har sum tey komu til verðina.
Grafisk Sambond er nógv tann størsta verkætlanin, sum Steinprent hevur fyriskipað og tikið lut í og á grafiska verkstaðnum á Skálatrøð gleða tey seg til, at framsýningin verður at síggja í Norðurlandahúsinum. Talan er um grafisk verk, sum eru gjørd til høvið á verkstaðnum í Steinprenti. Her eru gróðrarmikil listarlig sambond knýtt millum Føroyar og norðurlond. Eftir hugskoti frá listamanninum Jonas Hvid Søndergaard fór Steinprent undir stóru verkætlanina, sum í fyrsta umfari fevnir um nøkur av navnframastu donsku samtíðarlistafólkunum. Seinni er ætlanin eisini at fáa aðrar norðurlendingar til Føroya at gera prent.
Euforiska løtan
Framsýningin verður ógvuliga fjølbroytt, tí tey luttakandi listafólkini eru sera ymisk og hoyra eitt nú til fleiri ættarlið. Summi teirra eru royndir grafikarar, meðan tað fyri onnur er fyrstu ferð, tey fáast við steinprent. Øll eru viðurkend listafólk og fleiri teirra verða við til upplatingina. Væntandi verður øll vikan áðrenn framsýningina ávirkað av hesum. Yvirritaða kom uppí verkætlanina, tá hon var byrjað, men eg má siga, at tað hevur verið áhugavert at eygleiða dugnaligu listafólkini, meðan verkini eru blivin til. Ofta hava tey arbeitt í vikuskiftum við og til út á náttina, og tá hevur tað verið stuttligt at upplivað euforisku løtuna, tá ein mynd eydnast. Tað er nakað við litografiska tøkninum, sum gevur gandaðar løtur, óansæð hvussu væl fyrireikað listafólkini eru og tað hava tey verið. Tey ætla at tað skal síggja so og so út, men tað er ikki altíð, at tað verður júst sum tey ætla. Tað er tað løgna við steinprentstøkninum, at tað um somu tíð er einfalt og sera umstendiligt, men óansæð er tað ein týdningarmikil og ofta gloymd sannroynd, at steinprent er upprunalist og ikki reproduktión.
Mannagongdin
Tá listafólkini arbeiða við steinprent er tað alla vegin í gjøgnum ein original mannagongd. Summi av listafólkunum hava havt eina meira ella minni gjøgnumarbeidda skitsu við, meðan onnur bara hava eitt hugskot sum útgangsstøði. Áðrenn listafólkini byrja sítt arbeiði, er steinurin slípaður og gjørdur klárur at tekna ella mála á við fitikendum kriti ella tusj. Listafólkini mugu tekna á ein nýggjan stein fyri hvønn lit, sum skal prentast á steinprentið. Tá tekningin er liðug á steininum verður hann viðgjørdur á ein hátt so at feittevnið verður bundið í steinin. Ofta velur listafólkið at gera eitt royndarprent í fáum eintøkum, um listafólkið ikki er nøgt, kann prentið broytast. Í sjálvari mannagongdini eru ofta óvæntaðar hendingar, tá ein litur og eitt skap verður prentað oman á eitt annað, kemur kanska ein óvæntaður litur, sum gevur listafólkinum íblástur til at gera okkurt annað og meira við myndina. Samanumtikið er tað kanska júst hetta, sum hevur verið mest hugtakandi við allari hesari verkætlanini. At eygleiða eina mannagongd, sum er so mikið stýrd og professionel og samstundis so ótrúliga opin, sum hon er. Tá er løtan har og góð vakstrarlíkindi fyri framúrskarandi verkum.
Nógv av verkunum á framsýningini Grafisk Sambond eru tílík væl eydnað verk. Til dømis tær tríggjar myndirnar hjá Svend-Allan Sørensen, sum eru sera ymiskar, men sum á sama hátt sum listamaðurin eru bygdasligar og sofistikeraðar í senn. Svend-Allan Sørensen er bygdamaður og elskar at vera í Føroyum. Hann skjýtur krákur í Havnardali, sum verða útstoppaðar til framsýningarinstallatiónir, og bæði tekstir og tónleikur hava stóran týdning í hansara verki, t.d. í myndini, har hann hevur skrivað við fingrunum á steinin eitt sitat frá Black Crow Blues hjá Townes Van Zandt, sum í staðin fyri at snúgva seg um Texas, snýr seg um Havnardal. Tær báðar myndirnar av flogfarum hjá Andreas Schulenburg tykjast í fyrstu atløgu einfaldar og vakrar. Teir blái litirnir tykjast reinir og frískir, strikan er avrundað og hugnalig sum strikan hjá Hergé í Tintin heftunum.
Bjørn Nørgaard, Jonas Hvid Søndergaard, John Kørner, Zven Balslev, Julie Sass, Andreas Schulenburg, Peter Carlsen, Claus Carstensen, Svend-Allan Sørensen, Nils Erik Gjerdevik, Fie Norsker og Kathrine Ærtebjerg.


text:
Ólavur Hátún (f. 1931) tók læraraprógv á Føroya Læraraskúla í 1952 og síðan tónleikalæraraprógv á Det Kongelige danske Musikkonservatorium í 1963. Hann er kendur sum kórleiðari og hevur í ein mansaldur stjórnað Havnarkórinum. Hann var við til at seta Føroya Musikkskúla á stovn og var leiðari 1986-98. Hann stovnaði Kórsamband Føroya í 1983.
Í 1960´unum, tá ið hann las í Danmark, var hann í summarferium runt í Føroyum og savnaði nógv ljóðtilfar, skjaldur, Kingosang og kvøðing, fyri Dansk Folkemindesamling.
Ólavur fekk M.A. Jacobsens virðislønina fyri mentanaravrik í 1997.
Í 2015 heiðraði FMA Ólav Hátún fyri sín serliga leiklut í føroyskum tónleiki - ikki minst í stríðnum fyri okkara musikkskúla.
Keldur:
- Niels Jákup Thomsen, Ritstj..Føroyskir fólkaskúlalærarar 1870-1997. BFL, 1998
- Marianne Clausen, Skjaldur, rímur og ramsur - Faroese Skjaldur and Rhymes. Stiðin, 2012


text:
Í gjár var eitt sindur svikaligt við internetsambandi, tískil bleiv einki skriva í gjár. Eg havi heldur ikki tey neyðugu grafisku amboðini til at gera ein bannara, sum teir eg havi havt á síðuni seinastu dagarnir.
Vit fóru frá góðveðrinum í Føroyum hósdagin seinnapartin, og fingu vit ein fínan flúgvi túr til Keypmannahavnar. Men veðrið í Danmark var ikki minni gott.
Aftaná check inn á hotelli fóru vit út at eta eina betri bita. Christian, okkara samstarvsfelagði í Danmark, tók okkum út at eta. Sum ein rættur københavnari kennir hann hvønn krók í býnum. Hann hevði úttonkt okkum matstaðið “Den lille fede”, sum liggur tætt við Nyhavnina. Men við ongari borð bílegging bar ikki til, tí staði var fult booka. Beint við síðuna av lá fitt asiatisk matstova, har var tíbetur gott pláss. Vit noti eina sera vælsmakkan 3 rættaða máltið. Hetta var júst matur fyri Veru, og gjørdist hon eisini propmett, hon mundi ikki komi fyri seg aftur. Gott at vit ikki skuldu renna dagin eftir.
Í morgun vóru vit tíðliga á fótum. Eg fór mær ein stuttan rennitúr – 3km – bert fyri at gera meg fortjentan til eitt brúsubað. Klokkan 9:30 vóru við ávegis til Kastrup við tokinum. Vit skuldu flúgva kl. 10:50 til Stockholm. Lagi er gott í ferðalagnum, øll eru spent til stóru avbjoðinginar í morgin.
Eingin av okkum hevði verið í Arlanda lufthavnini áður, so hvussu vit skuldu koma inn til býin var tað eingin sum vist. Endin var at vit tóku nakrar taxa bilar, tá verður mann jú koyrdur til dyrnar.
Eftir check inn á hotelli fóru vit í felag at heinta okkara startnummur. Veðrið var super, og tiltakið har startnummur skuldu heintast var hildi uttandura. Hvar vóru fleiri básar við freistinum til okkum rennarar. Ikki kann eg siga at eg lat meg freista, tó so keypti eg mær eitt nýtt ur, eitt Garmin 620. Hetta er ein íløga eg havi ætla mær at gjørt leingi. Í samband við Stockholm 1/2 marathon var øll útgerð Garmin – 20% so tað var bara super.
Nå men nú skal sovast, slagi sendur í morgin. Vit starta kl. 16.
Góða nátt.


text:
Hava styrkt um verjupartin
Felagið hevur fingið nýggjan verjuleikara í hópin.
KÍ hevur gjørt sáttmála við 24 ára gamla serbiska verjuleikaran Deni Pavlovic. Deni er miðverji, 1,86 metur høgur og hevur eisini spælt nakrar dystir seinastu árini sum høgri bakkur og verjukendur miðvallarleikari. Seinasta hálva árið hevur hann spælt við Novi Pazar í næstbestu serbisku deildini. Hetta er ikki fyrstu ferð, at ein KÍ fær ein leikara við fortíð í Novi Pazar, tí tað høvdu bæði Ahmed Mujdragic og Semir Hadzibulic eisini. Árini 2013-2016 spældi hann við Cukaricki og Vozdovac í bestu deildini í Serbia, har tað tilsamans bleiv til 39 dystir.
KÍ boðar frá, at sáttmálin við Deni Pavlovic er galdandi fyri kappingarárini 2018 og 2019.


text:
Marjun hevur verið nógv eftirspurd í miðlunum. Niðanfyri er tað fyrst finnlandssvenski journalisturin, Sofie Furu, ið vil hoyra um føroyska sjúkrarøktarfrøðingin, sum gjørdist rithøvundi, og niðanfyri er tað Vár Berghamar Jacobsen, sum í hølunum hjá føroyska forleggjaranum, Bókadeild Føroya Lærarafelags, vil hoyra um nýggjastu avrikini í Morgunsendingini hjá Útvarpinum í fjør.
Sambært pensumlistunum í lærugreinini føroyskum í 9. og 10. flokki er Marjun Syderbø Kjelnæs, sum í fjør fekk trý ára starvsløn, millum mest lisnu rithøvundarnar í skúlunum. Í flestu førum er talan um stuttsøguringin Skriva í sandin (2010) og stuttsøguna Kópakonan (2001). Skriva í sandin hevur gingið aftur í flestu pensumlistum í 10. flokki og er eisini vælumboðað í 9. flokki. Skriva í sandin er aftur í ár so nógv mest útlænta flokssett til føroysklærugreinina úr savninum hjá Námi hetta skúlaárið, sum nú er um at enda. Her sæst Marjun saman við danska forleggjaranum, Hugi Eide, sum er í troyggju við Lítla Skrímsli og Stóra Skrímsli á.
Í dag hevur ein dómsnevnd kunngjørt, hvør skal verða í uppskoti at vinna nýggju Barna- og ungdómsbókmentavirðislønina hjá Norðurlandaráðnum, sum verður umsitin í Norðurlandahúsinum í Reykjavík. Millum uppskotini eru Marjun Syderbø Kjelnæs við ungdómsbókini Skriva í sandin og Rakel Helmsdal, ið er partur av íslendska uppskotinum, Skrímslaerjur. Norðurlendsku útgávurnar, ið nú dystast um nýggju Barna- og ungdómsbókmentavirðislønina hjá Norðurlandaráðnum og 350.000 krónur, eru í dag kunngjørdar í hesi røð:
Danmark: Kim Fupz Aakeson og Eva Eriksson (ill.) Søndag (Gyldendal, København 2011), Oscar K. og Dorte Karrebæk (ill.) Biblia Pauperum Nova (Forlaget Alfa, København 2012)
Finnland: Seita Vuorela og Jani Ikonen (ill.) Karikko (Blindskär) (WSOY 2012, Finland), Minna Lindeberg og Linda Bondestam (ill.) Allan och Udo (Schildts & Söderströms, 2011)
Ísland: Áslaug Jónsdóttir (ill.), Kalle Güettler, Rakel Helmsdal Skrímslaerjur (Monstergräl) (Mál og menning, 2012), Birgitta Sif Ólíver (Mál og menning, 2012)
Noreg: Aina Basso Inn i elden (Samlaget, 2012), Inga H. Sætre Fallteknikk (Cappelen Damm, 2011)
Svøríki: Sara Lundberg Vita Streck och Öjvind (Alfabeta Bokförlag, 2011), Jessica Schiefauer Pojkarna (Bonnier Carlsen, 2011)
Føroyar: Marjun Syderbø Kjelnæs Skriva í sandin (Bókadeild Føroya Lærarafelags, 2010)
Grønland: Nuka K. Godtfredsen (ill.) og Martin Appelt Hermelinen (Ilinniusiorfik / SILA Center for Grønlandsk Forskning, 2012)
Áland: Isela Valve Joels färger (PQR-kultur, 2011)
Sámaland: Signe Iversen og Sissel Horndal (ill.) Mánugánda ja Heike (Idut forlag)
Norðurlandaráðið letur hvørt ár fimm virðislønir: Bókmentavirðislønina, Filmsvirðislønina, Tónleikavirðislønina, Náttúru- og umhvøvisvirðislønina og nú eisini Barna- og ungdómsbókmentanarvirðislønina. Hvør virðislønin er 350.000 krónur. Og hvør veit, kanska gongst sum í 2008, tá henda seinasta myndin varð tikin í Müllers Pakkhúsi, tá Marjun fekk Barnamentanarheiðursløn Tórshavnar býráðs. Vit krossa fingrar og ynskja góða eydnu!


text:
5.12.2016 |
Tryggari skúlavegur
Kommununi tørvar hjálp frá foreldrum og næmingum, í arbeiðinum við at gera skúlavegin tryggari.
Vága kommuna kannar í løtuni ferðslutrygdina og tryggleikan á skúlavegum í kommununi. Í kanningini verða allir næmingar í 4. -10. flokki bidnir um at svara nøkrum spurningum, meðan foreldur at børnum í 1. – 3. flokk verða biðin um, at svara saman við sínum barni.
Kanningin er ein røð av spurningum og møguleiki er at vísa á ótrygg støð á einum korti. Tú finnur kanningina á: www.viatrafik.dk/vaga
Endamálið við kanningini er, at fáa meiri at vita um ferðslutrygdina í kommununi, so vit hava møguleika at betra umstøðurnar hjá næmingunum. Vit vóna tí, at tú vilt svara, tí tað er av stórum týdningi fyri framhaldandi arbeiðið við ferðslutrygdini í kommununi.
Kanningin byrjar mánadagin 5. desember og endar sunnudagin 18. desember 2016.
Spurningar um kanningina kunnu setast Lovisu Petersen Glerfoss, tekniskur leiðari, á tlf. 794405 ella við t-posti á lovisa@vaga.fo.


text:
Orð: Poul Klein
Lag: Vísulag (I ærlige brudefolk)
Viðmerking: Yrktur við Gjógv í septembermánaða í 1901.
1. Eg gekk mær ein dagin á bøin út
við brýndum líggja í hendi.
Eg steðgaði har, ein sólja stóð
mín hugur sær brádliga vendi
til hann, sum birtir lív í alt,
og uttan hvørs varma alt er kalt.
Tá hoyrdi eg sólju tala:
2. “Í mai og juni eg føgur var,
og bløð míni út eg breiddi,
og sólin vermdi tann langa dag
og døgg um nátt útspreiddi;
eg gleddist við alt, ið um meg var,
mín hugur reikaði fjart og nær,
eg kendi ta romu gleði.
3. Men dagarnir gingu, eg gomul varð,
og nú eru bløðini følnað;
og veðrið harðnaði við og við,
og náttin tók til at kólna;
men stelkurin hann er frískur enn,
eg felli fyri líggjanum, ja, men
rótin, hon verður tann sama”.
4. – Altvaldandi faðir, eg biði teg,
statt tú mær altíð við liðu,
ta stund, eg eri á foldini,
so bønliga eg teg biði,
hjálp tú, at hjartarótin mín
má vera frísk, so eg eri tín
og óttist ei líggjamannin.


text:
Grøna gávan frá etika, sum er latin seinastu 9 árini, hevur millum annað hjálpt felagsskapinum Ringrás at gera nakað munagott fyri náttúruna og umhvørvið
Jón Aldará er best kendur sum growlandi smørtenorurin í Hamferð, men hann er eisini lívfrøðingur við alski til náttúruvernd, eksperimenterandi matgerð og seyðarhøvd við morlaðum heila.
Teitur er nýggjur kokkur í Fútastovu og vil bjóða føroyingum klassiskar franskar rættir upp á sín egna máta og eisini øðrvísi og óvæntaðar rávørur, smakkir og upplivingar.
Son of Fortune við Benjamin Petersen og Jan Rúna Poulsen hava bryggjað ein 5 /12 tíma langan playlista til Mikkeller Tórshavn við egnum løgum og øðrum føroyskum løgum.
Søguligu húsini frammi við Gjónna við Leynavatn verða nú karmurin um virksemið hjá KOKS, ið leggur dent á tann føroyska smakkin – at fáa smakk og anga úr føroyska landslagnum at sameinast í matinum.
Njót eitt heilt kvøld við mati og leiki. Barbara borðreiðir eina serliga leik-matskrá í sambandi við ÓMEGD á Tjóðpallinum.
Karin Visth er úr Sveits og hevur verið sommelier á KOKS síðani 2013. Hon heldur at orðið “Pünktlichkeit” verður alt ov sjáldan brúkt í Føroyum.
Fyri fleiri árunum síðani kom ein fittur harri á gátt í matstovuni á hvonn. Men øvugt av øllum øðrum gestum, kom hann ikki inn á matstovuna fyri at fáa sær ein góðan búff, pasta ella pitsu.
Grøna gávan frá etika varð mikukvøldið handað á Reinsarínum í sambandi við Umhvørvisvikuna.
Kom við í loyniliga royndarkøkin í kjallaranum á Hotel Føroyum, har Poul Andrias og Nikolaj leggja síðstu hond á matskránna hjá KOKS 2017.
Hví ikki royna ein øðrvísi fermingardøgurða og goyma lambasteikina til páskadag? Ljóðar bakaður laksur við putusukuri og knekkbreyði ikki lekkurt? Uppskriftina fært tú her ...
Brent Morrow, høvuðskokkur í Fútastovu, gevur okkum uppskriftina upp á hansara Bœuf bourguignon, sum hann verður borðreiddur í Fútastovu..
Alt vikuskiftið blanda gandakallarnir og gandakellingarnar í barrini ein serligan grýludrykk.
Jákup Sumberg hevur til matskránna á Barbaru gjørt eina frálíka útgávu av rættinum Ceviche; og vita tit hvat? - Hann hevur latið okkum uppskriftina, og hon kemur her...
Hvussu. Kunnu. Vit. Nakrantíð. Sleppa. Av. Við. Hetta. Áhaldandi. Forkølilsið?
No12 hevur loysnina.
14. februar er týsdagur - men tað er eingin vanligur týsdagur. Bæði Heima í Havn, á etika og á hvonn verður gjørt okkurt serligt burturúr Valentinsdegi.
Visti tú, at Fútastova fer at hava ostakvøld hvørt fríggjakvøld tað sum eftir er av vetrinum? - ella tað vil siga seinnapart, beint eftir arbeiðstíð. Kanst tú ímynda tær nakran betur máta at byrja títt vikuskiftið enn millum franskar ostar og við einum góðum glasi av víni í hondini?
Dugir tú at tosa 'vínskt'? Ella hevur tú brúk fyri hjálp at greiða frá tínum vínsmakið? Soleiðis greiðir tú tí vínkøna tænaranum frá hvat slag av víni tær dámar [filmsbrot].
Her eru trý boð uppá góðar filmar um mat og um kærleika, sum tú kanst njóta á Valentinsdegi ella onkran anna góðan dag.
Tað estetiska er ein týðandi partur av upplivingini, at eta sushi, og tað vita tey í køkinum á etika alt um.
Hevur tú hug at gera suhsi heima? Les so hesi trý góðu ráðini frá Kob, sum hvønn dag kokkast á etika.
Sunnukvøldið 15. januar verður høvið at hoyra gospelkonsert við íslandsku Íris Lind Hvonn. Íris Lind er ein av kendastu íslendsku gospelsangararunum.
Ert tú ein av teimum hepnu, ið hevur ognað tær atgongumerki til Nýggjárskonsertina, kanst tú bíleggja pláss til stóra borðhaldið á Hotel Føroyum aftaná konsertina.
Drekk dýru champagnuna áðrenn midnátt, meðan tú enn smakkar og sansar gyltu fronsku bløðrunar. Fá góð ráð frá John Mikkelsen um hvussu tú velur og drekkur nýggjarsbrúsið.
Sonni Zachariassen gevur fimm hvøss og góð ráð um, hvussu tú, sum ein rættur kokkur, hvessir tær knívarnar til jóla.
Fá uppskriftina til serliga súrdeiggj-drýlin hjá Kára Kristiansen, høvuðskokki í Ræst, umframt uppskriftina til heimagjørt súrdeiggj.
‘Bókin er slitin, nøkur krit eru brotin og einki skil er á byggibitunum’, sigur Álvur Ákason, sum keðir seg illa eftir at jólini eru av. Jólagávurnar eru ikki spennandi longur. Omma Álv sigur, at tað er gott at keða seg, tí so merkja vit so væl alt tað stuttliga sum kemur aftaná.
Tak væl ímóti nýggja árinum við sjampanju og kransakøku á takinum á Hotel Føroyum!
2. - 18. desember verður møguleiki at njóta eitt heilt serligt kvøld í býnum...
Væl umtóktu jólaborðhaldini eru á Hotel Føroyum hvørt leygarkvøld í desembur.


text:
Heri Simonsen 08.02.2018 (22:45)
Seinasta løtan av dystinum var góð
TRÝST á PÍLIN undir MYNDINI, og hoyr samrøðuna Hilmar Jan Hansen hevði beinleiðis á Rás2 við venjaran hjá Kyndli, Julian Johansen sum sá sínar menn vinna 28-25 (14-15) á VÍF í fyrru hálvfinaluni í Faxe Kondi kappingini.
Julian Johansen mátti leggja time out kortið á borðið tíðliga í fyrra hálvleiki, tá VÍF hevði fingið eina fýramálsleiðslu. Tað hjálpti hjá kyndilsmonnum at práta saman, og teir komu uppá javnt, og vunnu at enda við trimum málum.
Stóra løtan hjá Kyndli var tó dystarendin, tá teir megnaðu at toga seg frá einari 26-25 leiðslu til eina 28-25 leiðslu, sum gevur liðnum ein lítlan fyrimun til returdystin í Vestmanna komandi sunnudag. Julian Johansen staðfestir, at tað var hendan løtan sum bjargaði dystin fyri Kyndil. Hann undirstrikar tó, at tað er ein sera torfør uppgáva sum bíðar í Vestmanna komandi sunnudag klokkan 16.
Hoyr samrøðuna Hilmar Jan Hansen gjørdi við Inga Olsen, venjara hjá VÍF HER
Hoyr hvussu tað ljóðaði á Rás2 tá Hilmar Jan Hansen segði frá spennandi dystarendanum HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fólkini, sum vit velja til at stýra landi okkara hava avgerandi týdning fyri framtíðar umstøðurnar hjá mentan og list. Persónligi smakkurin nýtist ikki hava nakran týdning fyri teirra mentanarpolitikk, men vit eru allíkavæl forvitin. Tí hava vit biðið nakrar politikarar um at siga okkum, hvat teirra yndislistaverk er og í trimum reglum greiða okkum frá hví júst hetta listaverkið hevur týdning fyri tey.
Øssur Winthereig, Tjóðveldi
Eg havi valt “Dýrmæta lív” ella “Det dyrebare liv” eftir Jørgen-Frantz Jacobsen, rithøvundi og journalisti. Hetta er ein lívsjáttandi bók um deyðan. Klóku, kenslubornu og persónligu brøvini frá Jørgen til vinmannin William Heinesen vísa kærleikan til lívið, tá tað er um at hvørva og eina játtandi lívsáskoðan í døpru 20-unum og 30-unum. Verd at lesa meðan man livir.


text:
Thursday, January 30, 2014
Nýggjur filmur hjá Rammatik í uppskoti til altjóða virðisløn.
Nýggjasti filmurin Karmok hjá filmslistaduoini Rammatik við Rannvá Káradóttir & Mariannu Mørkøre er í uppskoti til Besta Altjóða Stuttfilm á Glasgow Short Film Festival, umframt Besta Eksperimentella Stuttfilm á Minimalen Kortfilmfestivall í Tróndheimi.
Stuttfilmurin Karmok er úttikin millum 255 filmar til at kappast um besta norðurlendska film í Tróndheimi, 12.-16. mars 2014. Umframt Karmok eru 6 aðrir filmar úr Svøríki, Danmark og Finnlandi við í kappingarbólkinum fyri eksperimentellan film. Á Glasgow Short Film Festival er Karmok við í altjóða kappingarbólki fyri stuttfilmar. Har eru 35 filmar í bólkinum.
Sera stórur áhugi er fyri verkunum hjá Mariannu Mørkøre og Rannvá Káradóttir. Prísvinnandi filmslistaduoin Rammatik skal sýna fram á 5 filmsfestivalum, 2 kappingum og einari biennalu komandi 2 mánaðarnar.
Rannvá & Marianna starvast og búleikast í London. Í løtuni eru tær báðar í Føroyum í samband við nýtt verk, ið skal sýnast fram á Nordic Fashion Biennale í Frankfurt, 21.mars - 22.juni 2014. Talan er um eina filmsinstallatión. Í samband við fyrireikingarnar siga tær báðar: “Vit gleða okkum at sýna fram eitt verk, ið er heldur øðrvísi enn tað, vit plaga at gera." Talan er um eina filmsinstallatión, har dentur verður lagdur á, hvussu filmur kann upplivast.
Umframt biennaluna, verða filmarnir eisini sýndir á 5 altjóða filmsfestivalum. Fyrsta sýningin verður í New York, tann 31.januar. Sýnt verður á hesum filmsfestivalum:
31.jan - 4.feb 42nd Dance on Camera Festival, New York (US)
13.-16.feb 7th Glasgow Short Film Festival (UK)
15.-22.feb Papay Gyro Nights 2014 Art Festival, Orkney (UK)
12.-16. mars 26th Minimalen Kortfilmfestival, Trondheim (NO)
8.-13.april Dortmund|Cologne Int. Women's Film Festival, Cologne (DE)
Marianna og Rannvá hava samstarvað í mong ár og settu á stovn Rammatik í 2008. Seinastu árini hava tær arbeitt við einum filmssavni við 8 stuttfilmum. Filmarnir hjá Rammatik hava verið sera væl umtóktir í altjóða høpi við prísum og viðurkenningum. Eitt nú fekk Rammatik heiðursløn fyri filmin Magma á Cinema Nouveau Film Festival í Kanada, og við hesum vann filmurin sær eitt pláss í undankappingini til The Oscars 2013 í altjóða filmkategoriini “Best International Short Film”.
Posted by Listin at 8:38 PM
Labels: Filmslist, Tíðindaskriv